Gu ta gutarrak (telebista saioa) - Wikipedia, entziklopedia askea.\nGu ta gutarrak (telebista saioa)\nArtikulu hau ETB1eko telebista saioari buruzkoa da; beste esanahietarako, ikus «Gu ta gutarrak (argipena)».\n2014ko irailaren 29a - –\nGu ta gutarrak mutil eta neska gazteen arteko elkarbizitzan oinarritzen den ETB1 telebista kateko reality show bat da. Asteburua Euskal Herriko edozein aterpetxetan pasatzen dute lehiakideek, eta ondoren hango bizipenak Miramongo platoan kontatzen dituzte Julen Telleriak aurkezten duen saioan.\nBestalde, kuxkuxeroak ere parte hartzen dute programan: Egoitz Txurruka "Txurru" (Gu ta gutarrak-en lehiakide izandakoa), Amaia Puertas (El conquistador del fin del mundo-ko parte hartzaile ohia) eta Irantzu Berasaluce (Gu ta gutarrak-en lehiakide izandakoa). Kuxkuxeroen lana "Gu ta gutarrak" saioko platoan, parte hartzaileen inguruko iritziak ematean datza.\nLehenengo edizioa 2014eko irailean hasi zen eta 2015eko urtarrilean bukatu zen. Ondoren, bigarren edizioa abian jarri eta Aste Santuan amaitu zen. Hortik gutxira, hirugarren edizioari hasiera eman zioten, eta denboraldi honen finala ekainaren 17an emititu zen. 2015eko udan, "Gutarrak kanpinean" spin off-a bota zuten; eta irailetik aurrera 4. edizioa, 2016aren urtarrilaren hasierako egunetan bukatu zena.\nLaugarren denboraldia bota eta gero, Gu ta gutarrak: jai school izeneko beste programa bat sortu zuten. 2016ko urtarrilaren 18an emititzen hasi eta urte horretako apirilaren 8an amaitu zen. Saio hau amaitu ostean, apirilaren 11an, "Gu ta gutarrak" programaren 5. edizioa jarri zen martxan. Edizioa 2016ko ekainaren bukaeran amaitu zen; eta uda pasa ostean, irailean, seigarren edizioari emango diote hasiera.\nAzkeko edizioak "3x2" lelopean egin du bere bidea. Hiru fase ezberdinetan banatu da, programak jasan dituen luzapenen ondorioz. 2017ko ekainaren 19an heldu da "GuTaGutarrak" saioa bere bukarerara.\n1 Saioaren amaiera\n4.1 1-5 denboraldietarako taulen legenda:\n4.2 Lehen denboraldia\n4.3 Bigarren denboraldia\n4.4 Hirugarren denboraldia\n4.5 Laugarren denboraldia\n4.6 Bosgarren denboraldia\n4.7 Seigarren denboraldia: LEHEN FASEA\n4.8 Seigarren denboraldia: BIGARREN FASEA\n4.9 Seigarren denboraldia: JATORREN FASEA\n4.11 Kanpo estekak\n2016ko ekainaren 14an Euskal Irrati Telebistak saioa bertan behera uzteko asmoa azaldu du. Sei denboraldi eta bi edizio bereziren ostean (Jai School eta Kanpinean) saioa betirako amaitu da. Azken hilabeteetan izandako audientzia kaxkarrek, sozialki saioak izan duen irudi txarra eta kritikek bere amaiera erraztu dute. Nahiko deigarria izan da jendeak egin dion salaketa bereziki morboa, sekretuak eta norberaren intimitatearen azaleratzea izan dituelako ardatz eta gidari. Saioaren azken emisioa 2016ko ekainaren 19an izan zen.\nSaioaren hutsunea, alegia ETB1 kateko programazioan 21:25-22:20 bitartean uzten duen tartea, "Gaztea" izeneko saioak beteko du. Izen bera daraman irratia telebistara hurbildu, eta, hartara, gazteen zalantzak argituko dituen saio interaktibo eta elkarrizketazkoa jarriko dute.\nHainbat kolaboratzaile izan ditu saioak, baina hauexek dira bertatik pasa diren azkenetarikoak.\n1.- Julen Hernandez, HolaJulen Youtuberra: kuxkuxero izandakoak publiko artean arrakasta handia izan zuen.\n2.- Iban Garcia: HolaJulenekin batera hasi zen saioan, honek "3x2" edizioan jarraitu ez bazuen ere.\n3.- Irantzu Berasaluce: "3x2"-ko azken fasean kuxkuxero izan bada ere, berarentzako espreski sortutako rola izan zuen aurreko fasean: pentsatzeko txokoaren arduraduna. Txoko hau egun batetik bestera desagertu eta kuxkuxero lanetan azaldu zen Getariakoa inolako azalpenik gabe.\n4.- Aritz Castro: Gran Hermano saioko lehiakide izandakoari ere figura bat sortu diote: "Gutartekoa". Gutarren arartekoa (askotan bere iritzia eman badu ere, eta inpartzialtasunez jokatu badu ere). Estatu mailan bere aurreko saioak izandako arrakasta dela eta, hainbat jarraitzaile eman dizkio saioari. Hala ere, emandako gehienak Espainiakoak dira eta ez dute saioa telebistan ikusterik. Twitterren mugimendu handia izan dira "#GTGAritz" Espainolezko iruzkinekin\n5.- "Hirugarren kuxkuxeroa": "3x2" bigarren fasean HolaJulen kuxkuero ohiak utzitako tokia "hirugarren" kuxkuxero batek betetzen zuen, bi saioro aldatzen zena. Orokorrean Gutar ohiak baziren ere, Lorea Iribar bezala edo eta Oihan Vega bezalako aurpegi ezagunak ikusi genituen.\nSaioak hainbat kritika jasan ditu, bereziki azken denboraldiotan. Ahots kritikoek programari ibilbide okerra hartzea egozten diote; kulturalki probetxu gutxiko eta irudi ez-onekoak kontsideratuak diren saioekin aderatuz; besteak beste, Gran Hermano eta "Mujeres, Hombres y Viceversa"-rekin. Gainera, erabilitako gidoi egitura eta amarruak nahiko kritikatuak izan dira: muturreko egoerak bilatzea, morboa, edukiak aurreratu eta gero ez azaldu...\nBeraz, Euskal Herriko gaztetxo askorentzako entretenimenduzko programa bada ere, nerabe askok indarrez kritikatu dute. Hainbat soziologren hitzetan ere "maitasun erromantikoa" eta genero rol tipikoak erreproduzitu egiten dira; lantzean behin ere LGBT komunitateko kideak egon izan badira ere saioan\nBesteak beste jasotako kritikek saioren amaiera erraztu badute ere, aipatzekoa da saioak bere azken egunetan Twitter gizarte sarean bere aldeko hainbat mugimendu egin direla. "#GuTaGutarrakEzinDaAmaitu" lelopean saioaren jarraitzaileek (ia denak Gran Hermano saioko lehiakide izandako Aritz Castrok ekarritakoak) egindakoak, hala ere, horiek denak inolako eraginik gabe.\n1-5 denboraldietarako taulen legenda:Aldatu\nLehen postua (irabazlea).\nBosgarren, seigarren, zazpigarren... postua.\nGutarburu jatorrena (2. edizioan bakarrik).\nJatorria eta adina\nNaomi Perez Gutar jatorrena - kuadrilla jatorrenean (1. postua) 16 puntu Gasteiz, 19 urte\nOier Egaña Kuadrilla jatorrenean (2. postua) 11 puntu Sopela, 26 urte\nEgoitz Txurruka "Txurru" Kuadrilla jatorrenean (2. postua) 11 puntu Mallabia, 23 urte\nEnara Suárez Kuadrilla jatorrenean (3. postua) 9 puntu Legorreta, 19 urte\nAitor Ormazabal Kuadrilla jatorrenean (3. postua) 9 puntu Villabona, 19 urte\nOlatz Aldasoro Kuadrilla jatorrenean (4. postua) 7 puntu Ibarra, 29 urte\nIñaki Lekuona "Leku" Gutar jatorrena - kuadrilla jatorrenean (1. postua) 7 puntu Hernani, 26 urte\nAger Muruaga Kuadrilla jatorrenean (2. postua) 6 puntu Mungia, 23 urte\nEneko Egimendia Kuadrilla jatorrenean (3. postua) 5 puntu Donostia, 21 urte\nJon Beitia Kuadrilla jatorrenean (4. postua) 3 puntu Ondarroa, 25 urte\nLeire Zubizarreta Kuadrilla jatorrenean (5. postua) 2 puntu Donostia, 21 urte\nEgoitz Txurruka "Txurru" Gutarburu jatorrena - kuadrilla jatorrenean Puntu gabe Mallabia, 23 urte\nIñaki Lekuona "Leku" Gutar jatorrena - kuadrilla jatorrenean (1. postua) 9 puntu Hernani, 26 urte\nEnara Suárez Kuadrilla jatorrenean (2. postua) 6 puntu Legorreta, 19 urte\nIrantzu Berasaluze Kuadrilla jatorrenean (3. postua) 5 puntu Getaria, 19 urte\nIker Loizate Kuadrilla jatorrenean (4. postua) 4 puntu Berriz, 19 urte\nJon Beitia Kuadrilla jatorrenean (5. postua) 2 puntu Ondarroa, 25 urte\nAitor Ormazabal Kuadrilla jatorrenean (5. postua) 2 puntu Villabona, 19 urte\nLain Lopez Gutar jatorrena - kuadrilla jatorrenean (1. postua) 117 puntu Sestao, 22 urte\nIanire Daaira Kuadrilla jatorrenean (2. postua) 101 puntu Ermua, 24 urte\nEñaut Esnaola Kuadrilla jatorrenean (3. postua) 59 puntu Hernani, 25 urte\nDunia Abatal Kuadrilla jatorrenean (4. postua) 56 puntu Bera, 19 urte\nAger Gonzalez Kuadrilla jatorrenean (5. postua) 25 puntu Gernika, 18 urte\nJosu Pozo Kuadrilla jatorrenean (6. postua) 17 puntu Urretxu, 25 urte\nEider Uribarri Gutar jatorrena - kuadrilla jatorrenean (1. postua) % 36,2 Zarautz, 19 urte\nXandra Martinez Kuadrilla jatorrenean (2. postua) % 16,2 Agurain, 19 urte\nHodei Marin Kuadrilla jatorrenean (3. postua) % 14,7 Errenteria, 22 urte\nSaly Diene Kuadrilla jatorrenean (4. postua) % 12,8 Ondarroa, 20 urte\nIker Argente Kuadrilla jatorrenean (5. postua) % 7,4 Eibar, 23 urte\nLander Garcia Kuadrilla jatorrenean (6. postua) % 5,5 Donostia, 21 urte\nAsier Zubizarreta Kuadrilla jatorrenean (7. postua) % 3,5 Donostia, 19 urte\nAndrea Davila Kuadrilla jatorrenean (8. postua) % 2,8 Anoeta, 19 urte\nSeigarren denboraldia: LEHEN FASEAAldatu\nEH Xabier Joseba Elizalde Gutar jatorrena (1) Kuxkuxeroek erabakita hiru finalisten artean Iruñea\nEH Arrate Melendez Finalista Kuxkuxeroek erabakita, ez-irabazlea Bizkaia\nEH Itsaso Finalista Kuxkuxeroek erabakitua, ez-irabazlea Bizkaia\nSeigarren denboraldia: BIGARREN FASEAAldatu\nEH Ixone Gil 1 Ez dago punturik, euren artean erabakita finalisten artean. Durango\nEH Unai Zamorano 2 Ez dago punturik, euren artean erabakita finalisten artean. Lesaka\nSeigarren denboraldia: JATORREN FASEAAldatu\nDinamika aldatu dute. Aurreko faseetako lehiakide arrakastatsuenak batuta, kuadrilla jatorrenaren bila ekingo diote. Aurreko bi edizioetako irabazleak izango dira kuadrilla bakoitzaren "Gutarburu" eta beren ardura izango dute.\nXabier Joseba Elizalde Iruña\nEH Kuadrilla jatorreneko gutarburua. Eivissarako (Ibizarako) bidaia kuadrilla jatorrenarekin.\nUnai Zamorano Lesaka\nEH Kuadrilla jatorreneko gutarra. Eivissarako (Ibizarako) bidaia kuadrilla jatorrenarekin.\nMaialen Perez Andoain\nJon Gonzalez Irun\nIxone Gil Durango\nEH Bigarren postuko gutarburua. Ez dago kuadrilla jatorrenean. ***Saririk ez.***\nTamara Sobrino Donostia\nEH Ez dago kuadrilla jatorrenean, posturik ez. ***Saririk ez.***\nSoufiane Aoaum Ondarroa\nRaul Maiza Donostia\nOharra: kuadrilla jatorrena nork osatu behar duen aukeratu ostean, bi gutarburuen arteko berdinketa eman zen. Berdinketa hori honela konpondu zuten: bi kaxa sartu, bata berakatz batekin eta bestea marrubiarekin. Marrubia aukeratzen zuen gutarburuak (noski, ikusi gabe) irabaziko zuen. [Xabier Joseba Elizaldek irabazi zuen]\nGainera, ikus-entzuleen gustokoena ere aukeratu dute, ahala ere lehendabiziko postua soilik argitu dute. Lehenengo bostak azaldu dira, eta hortik bi kendu zituzten.\nAlaitz Conde Getxo\nEH Lehendabiziko postua  Lehendabizikoa Bidaia hiru egunez berak aurkeratutako helmugan.\nEider Uribarri Zarautz\nEH TOP 5-ean [4-5 postua, argitu gabe] Bost onenen artean ***Saririk ez.***\nXandra Martínez de Alegría Salvatierra - Agurain\nEH TOP 3-an [2-3 postua, argitu gabe] Hiru onenen aurrean ***Saririk ez.***\nUnai Zamorano Duarte Lesaka\nEH TOP3-a [2-3 postua, argitu gabe] Hiru onenen aurrean ***Saririk ez.***\nEH TOP 5-a [4-5 postua, argitu gabe] Bost onenen aurrean ***Saririk ez.***\n↑ «'Gu ta Gutarrak', koadrila jatorrenaren bila» Diario Vasco 2014-09-24.\n↑ «'Gu ta gutarrak' saioko finala emango dute gaur» Berria 2015-01-06.\nAzken aldaketa 7 urtarrila 2020(e)an, 17:49(e)tan


Nekazaritzako etorkizuneko belaunaldiak politika bateratuaren aurrean – Gure Platera Gure Aukera\nNolakoak izango dira nekazaritzan jardungo duten hurrengo belaunaldiak eta nolako politika publikoak behar ditugu belaunaldi horiek sustatzeko? Galdera hauei erantzuteko 2018an Etxalde-Nekazaritza Iraunkorra Mugimenduak eta Bizilur Elkarteak abiatutako ikerketaren emaitza jasotzen duen liburua argitaratu dute.\nOrain arte nekazaritza-eredu jasangarri bat bultzatu duten proiektuak aztertzen dituzte, agerian ez dauden baserritarren profilak ikusarazten eta Nekazaritza Politika Bateratuaren (NPB) erreformaren gako nagusiak azalduz.\nEtxalde eta Bizilur elkarteek adierazi dutenez, bestelako kontsumo-ereduak bultzatzen dutenak funtsezkoak dira baserritarren bizi-baldintzak bermatzeko eta landa eremua bizirik irauteko.\nArgitalpena irakurtzeko sakatu hemen.


Ibaia, Pirinioetan bizitzen segitzeko - Nafarroako Hitza Ibaia, Pirinioetan bizitzen segitzeko – Nafarroako Hitza\n2019, ekainak 14 Albisteak, nafarroa 898\nZaraitzuk ukitzen dituen eskualdeetako herritarrek bat egin dute ibaia babesteko. Zain elkartea sortu dute, asmo nagusi eta garbi batekin: ibaiaren alde egitea, Pirinioetako eremu horretako biztanleentzat duen garrantzia erdigunean jartzeko. Ibaia herritarren egunerokoarekin lotu dute elkarteko kideek, eta horregatik, hain zuzen, Pirinioetan lan egiteko eta bizitzeko eskubidea aldarrikatzeko azken urteotan sortu diren taldeen eskutik egin nahi dute aurrera.\n“Dena dago lotuta; ibaia behar dugu hemen bizitzeko”, nabarmendu dute Zain elkarteko kide Marta Basconesek eta David Sotok. Pirinioetako herriei eusteko helburuarekin ez ezik, uraren inguruko kultura berriarekin ere lotu nahi izan dute taldearen sorrera. Izan ere, Zain bultzatu duen elementu jakin bat dago elkarteko kideek orain arte egindako lanaren atzean: Ebroko Ur Konfederazioak Zaraitzu ibaia erregulatzeko izan dezakeen asmoa, alegia.\nAsmo hori ez da oraingoa. Nafarroako Gobernuak 1987. urtean egin zuen Zaraitzu erregulatzeko aukerak aztertzeko txostena. Geroztik ez da egin txosten horretan jasotakoak garatzeko proiekturik, baina asmoa ez dute bazter utzi. Tiraderan gorde du Ebroko Ur Konfederazioak, eta, azken urteotan, berriz ere mahai gainean jarri du erakunde horrek.\nUrbizi erakundeak ohartarazi zuen, duela bi urte, azkenean Zaraitzu ibaiaren inguruko asmoak garatzeko arriskuaz. Fito Jimenezek gogoratu du Urbiziren alarma zerk piztu zuen: “Ebroko Ur Konfederazioak egindako jardunaldi batean aipatu zuten Esa handitu eta gero Zaraitzu erregulatzea izanen zela hurrengo helburua”.\nZaraitzu ibaiko eta Esako urtegia handitzeko proiektuak lotuta daude, hain zuzen, Zaraitzuko ura Esa urtegia betetzeko erabiltzea baita Ebroko Ur Konfederazioaren asmoa. “Jendaurrean erraten dutenez, ez dute Zaraitzuko ura beharko, Esa hasieran uste baino gutxiago handituko baitute; baina, aldi berean, ez dute bazter utzi nahi”, erran du Jimenezek.\nOraingoa momentu garrantzitsua da, Ebroko Ur Konfederazioa Ebroko Plan Hidrologikoa berritzeko prozesuan murgilduta baitago. Europak 2000. urtean onartu zuen uraren inguruko zuzentaraua, eta 2010ekoak dira zuzentarau horren arabera egindako lehendabiziko plan hidrologikoak. Ordukoa da Ebroko lehenengo plana ere. 2010-2015erako onartu zuten. Ondoren, sei urteko epea zehaztu zuten plan berria egiteko. “2021ean berritu behar dute”, azaldu du Jimenezek.\nOrain arteko planean, Zaraitzuko proiektua egiteko aukera jasota zegoen. Plan berrian egonen den edo ez argitzeko garaia da, beraz. Uztailean, gai nagusien inguruko agiria aurkeztuko du konfederazioak, eta sei hilabeteko epea hasiko da nahi duenak alegazioak aurkeztu ahal izateko. Gero, urtarrilean, neurrien proposamena eginen du erakunde horrek, eta bertze sei hilabeteko epea izanen da proposamen horiek aztertzeko eta zuzenketak egiteko.\n“Herritarrak piztu nahi ditugu, ibaiaren alde egin dezaten. Ondare handia da, eta duen balioa jarri nahi dugu erdigunean”, nabarmendu du Zain elkarteko David Sotok. 51,5 kilometroko bidea egiten du Zaraitzu ibaiak. Otsagabian hasten da bide hori, Anduñak eta Zatoiak bat egiten duten tokian. Zaraitzuko, Nabaskozeko, Erromantzatuko eta Irunberriko lurrak ukitzen ditu, eta azken herri horretan Iratirekin bat egiten du.\nPirinioetan erregulatu gabeko ibai bakarra da Zaraitzu, eta horrela jarrai dezala nahi dute Zain elkarteko kideek. Ibaiko ura Esara eramateko aukerei buruz, bi daude jasota Ebroko Ur Konfederazioak duen agirian. Aukera bat da Arbaiungo arroila hasten den tokian hogei metroko presa bat egitea, eta, Leire bederatzi kilometroko tunel batekin zulatuta, ura Esara eramatea. Bertze aukera bat da presa ibaian gorago egitea, Aizpurgin, zehazki; bederatzi metrokoa litzateke bigarren hori, baina 11 kilometroko tunela beharko luke Leire azpian, ura Esara eramateko.\n“Hemen beti entzun da proiektu horren berri, baina inork ez zuen uste eginen zutenik; azken berriak jaso eta gero, kezka bada”, azaldu du Zain taldeko Marta Basconesek. Herritarrek ibaiarekin beti izan duten lotura sendotzeko beharra jarri du mahai gainean. “Pirinioetako herriok ibaia baliatu dugu gure egunerokoan; ibaia erabili dugu egurra eta bestelakoak garraiatzeko, errotak mugitzeko eta baratzeak ureztatzeko”, erran du.\nZain elkartearen bidez, harreman hori sendotu nahi dute Zaraitzuko eta inguruko herritarrek, eta asmo horrekin antolatu dute datorren abuztuaren 10ean eginen duten auzolana. “Herriz herri antolatuko dugu auzolana, ibaia garbitzeko asmoz. Nork berea prestatzea da gure asmoa, eta gero denek bat egitea, besta giroan”, kontatu du Sotok.\nZain elkarteko kideak kontent dira orain arte izan duten harrerarekin. “Hainbat hitzaldi egin ditugu, eta jendetza etorri da”, erran du Basconesek. Iazko urrian ere herritar anitzek egin zuten bat Zain elkarteko kideekin, Esako urtegia handitzeko lanen aurka antolatutako martxan. Zangozako Esa + Ez Lanak Gelditu plataformak eta Artiedako (Aragoi, Espainia) Rio Aragon elkarteak deitu zuten urriko martxa horretara. “Haiekin bat egin nahi dugu, Zaraitzu ibaia ukituko lukeen proiektua Esako urtegiarekin lotuta baitago”, azaldu dute Zain elkarteko kideek.\nUrbiziko Fito Jimenezek ontzat jo du Zain elkarteak Esako urtegiaren aurkako taldeekin bat egin izana. Gogoratu du dirutza xahutu dutela jada proiektu horretan, eta, oraindik ere, “anitz xahutuko” dutela, lanek aurrera jarraitzen badute.\nOraingoz, martxan dira Esako lanak. Jimenezek ez du argi, halere, urtegia handitu eta gero bete ahal izanen dutenik. “Oraingo klima aldaketako testuinguruan uraren baliabidea gero eta eskasagoa da. Aragoi ibaiak ez du Esa betetzeko ur emari nahikoa izanen”.\nUrbizik Esarako mahai gainean jarritako alternatibak gogoratu ditu erakunde horretako kideak. Zain taldeko kideek ere hori nabarmendu nahi izan dute. Alternatibak egonda ezin dutela onartu Zaraitzu ibaia arriskuan jar dezakeen proiekturik, alegia. “Ura kudeatzeko modua aldatzeko garaia da. Ezin dugu orain arte bezala jarraitu; mugatutako ondasun bat da, eta zaindu egin behar dugu”, erran du Marta Basconesek.\nZaraitzu ibaia zaindu nahi dute Zain elkarteko kideek. Zaindu nahi dituzte ibai horri lotutako lurrak eta bizimoduak. Pirinioetan jarraitu nahi dutelako.\n« Ahanzturatik oroimenera\nIritzia: Gris »


Albiez-Montrond - Wikipedia, entziklopedia askea.\nAlbiez-le-Jeune, Fontcouverte-la-Toussuire, Montricher-Albanne, Saint-Jean-d'Arves, Saint-Jean-de-Maurienne eta Valloire\n184 (%49.7) 192 (%51.9)\nAlbiez-Montrond Frantziako udalerria da, Savoia departamenduan dagoena, Auvernia-Rodano-Alpeak eskualdean. 2013an 362 biztanle zituen.\n2007an Albiez-Montrond udalerrian erroldatutako biztanleak 362 ziren. Familiak 148 ziren, horien artean 49 pertsona bakarrekoak ziren (11 bakarrik bizi ziren gizonak eta 38 bakarrik bizi ziren emakumeak), 38 seme-alabarik gabeko familiak ziren, 53 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 952 etxebizitza zeuden, 160 familiaren etxebizitza nagusia ziren, 788 bigarren erresidentzia ziren eta 3 hutsik zeuden. 282 etxeak ziren eta 670 apartamentuak ziren. 160 etxebizitza nagusietatik 128 bere jabearen bizilekua ziren, 23 alokairuan okupaturik zeuden eta 9 doan lagata zeuden; 6 etxek gela bat zuten, 29 etxek bi zituzten, 32 etxek hiru zituzten, 40 etxek lau zituzten eta 53 etxek bost zituzten. 127 etxek euren parking plaza propioa zuten azpian. 94 etxetan ibilgailu bat zegoen eta 48 etxetan bat baino gehiago zituzten.\nAlbiez-Montrond udalerriko biztanleria-piramidea 2009an .\n2007an lan egiteko adina zuten pertsonak 228 ziren, horien artean 179 aktiboak ziren eta 49 inaktiboak ziren. 179 pertsona aktiboetatik 178 lanean zeuden (98 gizon eta 80 emakume) eta 1 langabezian (1 gizon). 49 pertsona inaktiboetatik 21 erretiraturik zeuden, 13 ikasten zeuden eta 15 "bestelako inaktibo" gisa sailkaturik zeuden.\n2009an Albiez-Montrond udalerrian 160 unitate fiskal zeuden, 354 pertsonek osaturik. Pertsona bakoitzeko diru-sarrera fiskalaren mediana urteko 17.174 euro zen.\n2007an zeuden 78 komertzioetatik, 1 bestelako produktu industrialen fabrikazioko enpresa zen, 6 eraikuntza enpresak ziren, 13 ibilgailuen saltze eta konpontze enpresak ziren, 1 garraio enpresa zen, 21 ostalaritza eta jatetxe enpresak ziren, 6 higiezinen enpresak ziren, 5 zerbitzu enpresak ziren, 24 administrazio publikoko enpresak ziren eta 1 «beste zerbitzu jarduera batzuk» multzoan sailkatutako enpresa zen.\n2009an zeuden norbanakoentzako 16 zerbitzu publikoetatik, 1 igeltseroa zen, 2 zurginak, 1 eraikuntza enpresa, 11 jatetxeak eta 1 higiezinen agentzia.\n2009an zeuden 10 establezimendu komertzialetatik, 1 120 m2 baino gehiagoko denda zen, 1 120 m2 baino gutxiagoko denda zen, 1 okindegi zen, 6 kirol-dendak eta 1 lurrin-denda zen.\n2000. urtean Albiez-Montrond udalerrian 33 nekazaritza-ustiategi zeuden, 1.012 hektarea erabiltzen.\nAlbiez-le-Jeune (3,1 km)\nVillargondran (5,4 km)\nVillarembert (5,7 km)\nMontricher-Albanne (6,0 km)\nSaint-Julien-Mont-Denis (6,5 km)\nSaint-Jean-de-Maurienne (6,6 km)\nJarrier (7,1 km)\nFontcouverte-la-Toussuire (7,9 km)\nBNF: 152739496 (data)


Hirikilabs Plazaren 7. deialdia ireki dute dagoeneko\nTabakalerak Hirikilabs Plazaren zazpigarren deialdia ireki du, teknologia edo/eta kultura digitalarekin zerikusia duten proiektu proposamenak martxan jartzeko eta ikaskuntza eta talde lana sustatzea helburua duena.\nPertsona guztiei irekita dagoen ekimena da; ez da aurretiko esperientziarik edo/eta prestakuntza zehatzik behar eta parte hartzea eta ikasteko, deskubritzeko eta gainerakoekin lan egiten disfrutatzeko jarrera irekia dutenei zuzenduta dago.\nHirikilabs Plazan garatzen diren proiektuen baldintza bakarra proiektua bera irekitzea da, besteekin partekatzea lantegi, hitzaldi edo internet bidez ikusgarriak egitea da, hau da, blog edo webgune baten bidez azalduz, tutorialak sortuz edo lizentzia irekia duten artxibategi digitalak partekatuz.\nProiektuak aurkezteko deialdia otsailaren 2a arte irekita egongo da eta aukeratzen diren proiektuak martxoa eta uztaila bitartean garatu beharko dira.


Andollu - Wikipedia, entziklopedia askea.\nAndollu Gasteizko udalerria osatzen duten herrietariko bat da. Hiriaren ekialdean dago, Lizarrarako bidearen ertzean. 560 metro inguruko garaieran dago. Villafranca eta Argandoña herriak ditu iparraldean, Aberasturi mendebaldean, Trokoniz ekialdean eta Gasteizko mendiak hegoaldean.\nAndollutik Anglo-Vasco-Navarro trenbidea igarotzen zen, eta oraindik haren geltokia dago.\nGasteizko herriak: Andollu\nOrriaren azken aldaketa: 16 abuztua 2021, 16:14.


Korsikako zaldi - Wikipedia, entziklopedia askea.\nPaganacce. Cavallu corsu\nKorsikako zaldia, (korsikeraz: cavallu corsu edo paganacce), Korsikako bertako zaldi arraza bat da. Bere tamaina zein beste hainbat ezaugarriengatik ponien sailkapen taldean sartzen da. Hala ere tamaina handiko poniak dira, eta hainbat abere poniak izateko mugan daude. Altuera soin gurutzera 1,38 cm. eta 1,50cm. artean baitago.\nArrazak uhartera migratutako hainbat herriek ekarritako abereen eragina izan du. Zaldiak ez dira jatorriz Korsikakoak. Azken Izotz Arotik gero ez zen bertan zaldirik. Antza lehendabiziko abereak erromatarren konkista eta gero ekarri zituzten bertara, duela 2.259 urte.\nMendiko poniak dira, eta urrats seguruko zaldia dira leku malkartsuetan. dirudienez Napoleon korsikar ospetsuaren lehendabiziko zaldia izan zen korsikar poni hauetako bat.\nHainbat bidai kronikek famatu dute Korsikako zaldia. Bai zela zalditzat baita gurdietatik tiratzeko edo mendetan zehar korsikarrek lanean jarritako hainbat lantegietan.\n↑ Arrazari buruzko artikuloa "The equinest" entziklopedian. http://www.theequinest.com/breeds/corsican/\nMultimedia: Corse horse\nKorsikako bertako zaldi arrazak\nOrriaren azken aldaketa: 4 urria 2021, 15:48.


EAEko aurrekontuetan gastua nola murriztu aztertzen hasiko dira gaur - GARA\nEAEko aurrekontuetan gastua nola murriztu aztertzen hasiko dira gaur\nUztailaren 20an Lakuako Gobernuak, Gipuzkoako, Bizkaiko eta Arabako aldundiek eta Eudelek bilkura egin zuten, krisi ekonomikoa ardatz hartuta, EAEko instituzioetako aurrekontuen inguruan eztabaidatu eta neurriak adosteko. Lehenengo bileran alor ezberdinak lantzeko sei batzorde sortzea erabaki zuten, eta gaur egingo dituzte aurreneko bilerak. Neurri edo erabaki bateratuak, ordea, «akordioak lortzen badira», ez dira datorren urrira arte iritsiko.\nLakuako Gobernuak, Araba, Bizkaia eta Gipuzkoako aldundiek eta Eudelek iragan astelehenean sortutako batzordeek gaur egingo dituzte lehen bilkurak, Exekutibo autonomikoaren Ekonomia eta Ogasun Saileko iturriek atzo jakinarazi zutenez.\nGuztira erakunde arteko sei batzorde sortzea adostu zuten aipaturiko instituzioek, eta azaldu zutenez, krisi ekonomikoak sorturiko egoera eta bildutako diru-kopuruaren beherakada aztertu, eta egoerari aurre egiteko ekimenak adostea dute lehen helburua.\nAhaldun nagusien kritika\nBatzordeok hainbat gai jorratuko dituzte, hala nola jarduera ekonomiko eta industriala, funtzio publikoa, gastu publikoaren azterketa, gizarte zerbitzuak, lan mundurako sarrera eta udalerrien finantza egoera.\nUztailaren 20an, joan den astelehenean, Ekonomia eta Ogasun Saileko buru Carlos Aguirrek deituta, bilkura egin zuten Lakuako Gobernuko hainbat ordezkarik, EAEko hiru aldundietako Ogasun diputatuek eta Jokin Bidarratz eta Mar Zabala Eudeleko kideek. Aldundietako idazkari nagusiek uko egin zioten bilkuran parte hartzeari, «zaila» zelako hitzordu bat adostea aurrez parte-hartzaileen agendak kontuan hartu gabe. Era berean, instituzioen arteko tankera horretako bilera batean lehendakariak parte hartu beharko lukeela adierazi zuten.\nHartara, haiek ez baina Ogasun ahaldunak joan zitezela erabaki zuten.\nLakuak bilerarako deia egin zuenean azaldu zuenez, instituzioen arteko bilkura hauekin krisiaren ondorioei heldu eta aurrekontuetarako politika bat adostea dute helburu. Besteren artean, gastuen murrizketa hitzartzeko asmoa dute.\nAgirrek adierazi zuenez, diru sarreren jaitsierari aurre egiteko ekintza adostuak lortzea espero du, baita beherakada arintzeko zer nolako politikak ezarri behar diren aztertzea ere.\nPolemikak inguratuta egin zuten lehen bilkuran, bada, aipaturiko sei batzordeak sortzea erabaki zuten, hurrengo aurrekontuetan gastua nola murriztu ikertzeko. Neurri zehatzak ordea, iristen badira, ez dira urrira arte iritsiko.\nZerga politika, dirua bildu eta ondoren gastua antolatzeko giltza\nBesteak beste, 2010eko aurrekontuetan gastua nola murriztu aztertuko dute Lakuaren eskutik sortu diren sei batzordeek. Elkartzen-ek, prekarietatearen eta bazterketaren aurkako plataformak, aurrekontuetan eskubide sozialen bermeak lehentasuna izan dezan eskatu diete erakundeei.\nHorrez gain, etahainbat sindikatuk egin bezala, iruzur fiskalari aurre egiteko eskatu du Elkartzenek.\nIzan ere, joan den asteko bileraren harira, iragan astean ELA sindikatuak jarduera hau «oso larria» dela salatu zuen, bere helburua aurrekontuetan murrizketak adostea delako. Zentzu honetan, eta hainbat sindikatu nahiz eragile sozial behin eta berriro esaten ari diren moduan, instituzioek diru gehiago biltzeko giltza zerga politika aldatzea dela adierazi zuen ELAk.\nBestalde, Adolfo Muñoz ELAko idazkari nagusiak esan zuenez, erantzukizunak eskatu beharko zaizkie «hazienda publikoek diru gutxiago biltzeko politikak bultzatu dituztenei».\nGastua nola murriztuko den oraindik azaldu ez badute ere, ugariak dira instituzioek diru gutxiago bildu dutela eta neurriak hartu behar direla nabarmendu duten ordezkariak. Ildo honetan, ostiralean LAB sindikatuko idazkari nagusi Ainhoa Etxaidek adierazi zuen «gezurra» dela instituzioek aurrekontuei aurre egiteko dirurik ez dutela, eta iragarri zuen kontu publikoen murrizketak eragina izango duela oinarrizko zerbitzu publikoetan. LABek azaldu zuen ere Europako zerga-presioa ezarri eskero, hiru urtetan 23.653 milioi euro bilduko zituztela instituzioek, EAE eta Nafarroako urte bateko aurrekontuaren bikoitza. GARA


Publikatuta: 2022/01/21 12:42 (UTC+1) Azken eguneratzea: 2022/01/21 15:55 (UTC+1)\n"Ezinezkoa da", horrela laburbildu du egoera Olatz Peon Tolosako alkateak 2022ko inauteriak ospatzeko aukera hizpide hartuta. Bigarren urtez segidan, bada, Euskal Herriko aratuste ezagunenetarikoak bertan behera geratu dira.\nUdalak gaur jakinarazi du erabakia, prentsaurrekoan. Alkateak aitortu du ez dela "erabaki erraza izan". "Inauteriak oso jai maitatuak direlako tolosarrontzat, inauteriek batu egiten gaituztelako, berdindu; inauteri gogoz gaude eta jai giroan elkartzeko beharra ere badugu, baina egungo osasun egoera medio arriskutsua litzateke horrelako jai jendetsua ospatzea (...) osasuna lehenetsi behar da", azaldu du.\nDena dela, hurrengo urtean "ohiko eran" ospatzeko "itxaropen osoa" dutela nabarmendu du.\nPeonen hitzetan, hiru irizpide izan dituzte erabakia hartzeko: osasun egoera (herrian 100.000 biztanleko 6.300 pasatxokoa da intzidentzia), ospitaleratu kopurua eta ZIUn dauden gaixoen kopurua eta indarrean dauden neurri eta gomendioak.\n"Egungo osasun egoerak ez du ahalbideratzen inauteriak ospatu ahal izatea, aurten ere ez direlako betetzen inauteriak ospatzeko beharrezkoak diren osasun baldintzak", adierazi du.\nBestalde, Izarne Iglesias Tolosako Kultura zinegotziak jakinarazi du Udalak, iaz bezala, haur eta gazteei zuzendutako programazio berezia antolatuko duela: zinema, haurrentzako emanaldiak eta Topaguneko eskaintza indartuko dira, besteak beste.\nInauteriak Donostia 2022


Futbola eta eskubaloia Haranen eta Oiardon | El Diario Vasco\nFutbola eta eskubaloia Haranen eta Oiardon\n1. Erregionalak Asoleus taldea izango du aurrez aurre Haranen.\nHarane futbol zelaian 1. Erregional eta 1. jubenil mailako taldeek jokatuko dute gaur arratsaldean\nJOSU ARANBERRI Sábado, 19 noviembre 2016, 00:37\nAsteburu honetan ere futbol eta eskubaloi partida ugari jokatuko dira Harane futbol zelaian eta Oiardo kiroldegian.\nUsurbil Futbol taldearen jarduerari dagokionez, eskolarteko partidekin hasiko da gaurko futbol festa. Udarregi 6A eta 5B taldeek Urnietako 5B eta 6B taldeen aurka jokatuko dute 9:30ean hasita.\nOndoren, infantil mailako mutilen taldeak jokatuko du Haranen 10:45etan. Herriko taldeak Idiazabal B taldea izango du aurrez aurre. Partida polita izan daiteke. Idiazabaldarrak sailkapenaren buruan dira jokatutako neurketa guztiak irabazita eta usurbildarrak, berriz, 3. postuan 3 puntu gutxiagorekin.\nArratsalderako hitzordu bikoi-tza iragarrita dago Haranen. 1. Erregional mailako taldeak Asoleus CF taldearen aurka jokatuko du. Pasa den asteburuan Vasconiaren aurka galdu ostean berriz ere garaipenaren bidera itzuli nahiko du herriko taldeak, 3. postuari eutsi eta aurretik puntu bakarrera duten Iluari B taldearen aurretik jarri ahal izateko.\nOndoren, 18:00etan, Urnieta A liderraren bisita jasoko du Usurbilek Haranen. Herriko taldeak liga hasiera pattal xamarra izan zuen, baina pixkanaka gorantz doa. Pasa den asteburuan Euskaldunari 2-1 irabazi ostean 4. postuan kokatuta daude gaur arerio izango duten taldearengandik 6 puntura.\nBihar, berriz, ez da neurketarik izango Haranen, baina Futbol Taldeak denboraldi ko taldeen aurkezpena egingo du goizean. 10:30erako haurrekin jolasak iragarri dituzte eta ondoren, 12:15etan, taldeen argazkiak aterako dituzte Mikel Laboa plazan. Amaitzeko luntxa izango dute Txiriboga tabernaren eskutik.\nUsurbil Kirol Elkarteko eskubaloi taldeek ere jardunaldi berri bat izango dute asteburu honetan eta kiroldegian eskubaloiaz gozatzeko aukera aparta izango da gaur eta bihar.\nGoizean eskolarteko neurketak jokatuko dira. 10:00etan alebin nesken txanda izango da. 11:00etan, berriz, infantil nesken Gipuzkoako txapelketako partida jokatuko dute, Udarregi A Usurbil eta Bidasoa A taldeak izango dira aurrez aurre. 12:15etan, berriz, infantil mutilen Udarregi A Usurbil taldeak Txarriduna Elgoibarren aurka jokatuko du.\nArratsaldean Euskal Liga joka- tzen ari diren kadete eta jubenil mutilek Urdulizeko taldeak izango dituzte aurrez aurre. Jubenilek 15:45ean eta kadeteek 17:30ean. Jubenilek pasa den asteburuan lortu zuten ligako lehen garaipena eta gaurkoan sailkapeneko azken postutik irten nahiko dute. Kadeteak, berriz, sailkapenaren buruan dira.\nAzkenik, 19:30ean, 1. Nazional mailako senior mutilen taldearen neurketa izango da Oiardon. Dominicos Zaragoza taldearen aurka neurtuko ditu indarrak herriko taldeak. Aitor Arrutik zuzendutako taldea azkenhirugarren postuan kokatuta dago 6 punturekin eta gaurko aurkaria 2 postu aurrerago. Hala ere bien artean puntu bakarreko aldea dago eta gaur garaipena lortzea garrantzitsua izan daite Usurbil Kirol Elkartearentzat.\nBihar goizean ere eskubaloia izango da kiroldegian. Alebin neskek eta mutilek errendimenduzko Gipuzkoako lagunarteko txapelketako partidak jokatuko dituzte Ereintzaren aurka 10:00etan eta 11:00etan.\nEskolako olinpiadak eta gaztaina jana, Gaztainerre egunean Zubieta Pilota Elkarteak Txerriaren Festa antolatu du bihar


Ikasturte amaieraren gazi-gozoa | HITZ HARRAPAKARIAK\nEkintza xumeak dira bere horretan baina arrastoa uzten dizute, une goxoak izateaz gain, bertan bildutakoak elkarrekin egingo ditugun azkenak baitira. Badakigu elkar agurtzeko unea dela baina ez dugu beti asmatzen zeregin horretan; musuak batzuekin, presakako hitzak besteekin, hitz umoretsuak eta adarjotzeak, uda dibertigarria eta desio onak opatzea, esker hitzen bat edo beste, begiradak, eta esan nahi genukeena esan gabe uztea ia beti. Momentuaren pisuak eztarria ixten digula dirudi eta hitzak trabatuta geratzen direla, gutako askoren kasuan behintzat.\nGogoan dut azken astean ikasle batek esandakoak bereziki goibeldu ninduela. Ikaskide zituen bi gaztetxo berriz ikusteko esperantzarik gabe zegoen, leku ezberdinetan ibiltzen zirela eta. Egia da gaur egun bizi garen moduan, sarritan bizilagunak ere ez ditugula askorik ikusten eta bere pentsamendua ez da, beraz, ulertezina baina eskualde berean bizirik ezinezkoa ere ez da. Harremanak hoztu egiten dira, noski, tarteka-marteka egon ezean, nahiz eta denok dauzkagun aspaldian ikusi ez eta topo egiten dugunean sarritan egongo bagina bezalako jarrera izaten duten lagunak.\nEgoera nostalgiko honek atzera begira jarri nau. Irlandan hiru aste pasatu eta hainbat herrialdetako jendea ezagutu nuen garaira bidaiatu dut. Orduan ere argi neukan aste haietan ikaskide zein bidaide izan nituen haiek ez nituela berriz ikusiko. Gaur arte hala izan da, ez dakit planetak lerrokatu eta ustea ustelduko ote didaten. Ez litzateke txarra.\nIrlandakotik urtebetera izan nuen despedidarako beste une bat, unibertsitate garaiko lagunekin. Ordura arte, behin-behineko agur batzuk izan ziren, ikasturte osorako edo lauhileko baterako Erasmus bekarekin atzerrira joan zirenekin. Azken azterketa egunean bazkaria egin eta adiskideak etxeratu ahala agurtu genituen, musuz batzuk eta ‘hurrengora arte’ esanez denak, elkar berriz noiz ikusiko ote genuen jakin gabe. Batzuekin elkartu naiz edo topo egin dut harrezkero baina badira hamaika urtean aurrez aurre izan ez ditudanak ere. Sare sozialek edo komunikabideek balio izan dute, azaletik bada ere, zer moduz dabiltzan edo zertan ari diren jakiteko.\nHain zuzen ere, Huntza taldearen ‘Ilusioz bete’ abestia ezin aproposagoa iruditzen zait zikloen amaieretarako. Kantu honen letrari erreparatuta, esango nuke nerabe izatetik heldu gazte bihurtzen zareneko tarte horretan garrantzitsu izan diren horiei eskainia dela, unibertsitate garaiko lagun kutunei.\nAbesti hau sarri samar entzun dut azken aldian, oroiminean erortzeko joera izaten dut-eta batzuetan. Ikasi beharrekoa da, ordea, bizitzaren oinarrian dagoela aldaketa eta alferrikakoa dela bizkarra ematen saiatzea, gauzak, egoerak zein pertsonak egonkortzen eta iraunkor bihurtzen tematzea uneoro. Behin behineko izatera kondenatua den hori behin betikotu nahiak eta ezinak sufrimendua sortzen du. Hori esaten dit nire alderdi arrazionalak. Baina gero ohartzen naiz euskaltegiko irakasle izatearekin kontraesanean dagoela beharbada, etengabe mehatxupean, erasopean eta galzorian egon den eta dagoen hizkuntza eta kultura bat transmititzeko lanean bainabil, berau iraunarazi eta hauspotu nahian, non eta milaka hizkuntza desagertu diren mundu honetan, zeinetan izaki bizidunak eta egoerak sortu eta hiltzen diren.\nAgian egoerei kontra egiten egoskortzean baino, egokitzean datza kontua. Biziraupenaren teorian nabarmendua, praktikan jartzen zailagoa dena. Arrazoiaren eta emozioen artean talkan ibili ordez, adimen emozionalez atzean zer utzi eta zeri eutsi jakitea. Bizitzaren korronteak urrunarazten bagaitu, elkarrekin bizitakoak barruan gorde eta jaregin bere bidea egin dezan, eta korronteak gerturatutakoan elkarrekin gozatu berriro.\n← Altxorraren bila Tipulak itzulipurdika →


M4Fk EITBko webguneko langileen erdia kaleratzeko Enplegu Erregulaziorako Espedientea aurkeztu du | LAB SINDIKATUA\nZerbitzu Publikoak Komunikabideak M4Fk EITBko webguneko langileen erdia kaleratzeko Enplegu Erregulaziorako Espedientea aurkeztu du\nEITBko zuzendaritzak murrizketak indarrean jarri ditu eitb.com-en, eta M4F enpresak Enplegu Erregulaziorako Espedientea aurkeztu du. Espedienteak 31 langileri eragiten dio. 27 langile kalera eta beste lauen lanaldia erdira murriztuko da. Guzti hau salatzeko Enpresa Batzordeak mobilizazioak iragarri ditu ekainaren 13 eta 14rako EITBko sarreran.\nM4F konpainia Eusko Jaurlaritzarentzako, EITBrentzako, Bilboko Alhondegirako… multimedia edukiak egiten ditu eta aurkeztu berri duen sspedienteak 31 langileri eragingo dio: 27 langile kaleratu egingo dituzte, eta beste lau langileri lanaldia % 50 murriztuko diete. Gainera, M4F enpresako zuzendaritzak % 25era arteko soldata murrizketa planteatu du gainerako langile guztientzat.\nEITBren zuzendaritza berriak eitb.com webgunearen zerbitzua lur jota utzi nahi duela salatu nahi du M4Fko enpresa-batzordeak; izan ere, azpikontratatutako enpresa honetako langile gehienek webgunearen edukiak egiten dituzte.\nBestalde, M4F konpainiako langileak EITBko egituraren baitan ez hartzea salatu nahi du enpresa-batzordeak, eguneroko zerbitzua eta aginduak zuzenean erakunde publikotik datozenean. Izan ere, 2008an Juan Diego Casalsek (VILAU auzian inputatua) M4F sortu zuen EITBko webguneari zerbitzua emateko. EITBren eta diru publikoarekin sortuz joan diren enpresen parte-hartzea (VILAU, Expressive..) zuen azpikontrata.\nMaite Iturbek behin eta berriro esan du eitb.com-eko langileak 20 direla, baina inoiz ez du esaten EITBko webgunea aurrera ateratzen dela M4F ko 60 azpikontratatuei esker. Maite Iturbek uste al du EITBnet eko 20 langile horiek kapaz diren astelehenetik igandera arteko lanordutegi guztiak betetzeko? Are gehiago, 20 langile badira soilik eitb.com-en, zertarako behar dituzte 5 zuzendari?\nAzkenaldian, Maite Iturbe EITBko zuzendari nagusi berriak agerraldi publikoak eta adierazpenak egin ditu komunikabideetan. Iturbek enplegu publikoa deuseztatu behar ez zutela agindu zuen, baina erakunde publikoko langile gehienak aldi batekoak edo azpikontratatuak direla azaltzea ahaztu zitzaion. Murrizketen aplikazioa berehala langile horien kontra zuzendu du Iturberen zuzendaritzak.\nMurrizketa hauen aurrean M4Fko zuzendaritzak EITBk pasa zion kaleratuen zerrenda (izen abizenekin) onartu egin du. Kudeaketa trakets honen aurrean M4Fko zuzendaritzaren dimisioa eskatzen du enpresa batzordeak, Itziar Ijalba M4Fko zuzendariarengandik hasita eta bere kasuan, M4Fko administrazio kontseiluari exijitzen diogu zuzendariaren kudeaketarako gaitasuna berkontsidera dezala ardura horretan mantentzeko. Era berean EITBri exijitzen diogu aurrekontu murrizketak berraztertzeko eta neurri hori baztertzeko.\nEgoera onartezina dela uste du M4Fko enpresa-batzordeak, eta langileekin adostu eta gero, MOBILIZAZIOEKIN berehala hastea erabaki du.\nLehenengo mobilizazioak ekainaren13an eta 14an burutuko dira, goizeko 8:30etatik 9:00etara eta 17:30etatik 18:00etara, EITBko sarreran (Basurtuko Capuchinos, 2).


Marta Herrero: «Tentsio handia nabari da epaimahaian» | Mundua | Berria\nKataluniako prozesu subiranista. Marta Herrero. Abokatua\n«Tentsio handia nabari da epaimahaian»\nAbokatuen Elkarte Askeko kidea behatzaile aritu da epaiketan. Nabaritu du epaimahaiak defentsen lekukoei mugak jarri nahi izan dizkiela, akusazioei eta lekuko gisa deklaratu duten poliziei ez bezala.\nIOSU ALBERDI Tamaina handiagoan ikusi\nBehatzaile lana ez da lekukotzen inguruko oharrak hartzea bakarrik, beste hainbat kontu ere begiratzen dira: nola sartzen den eraikinera, zer segurtasun neurri dauden, zer giro nabari dugun... Hiru egunetan egon naiz ni epaiketa aztertzen. Gehiagotan joatea gustatuko litzaidake, baina ia ezinezkoa zen lehen egunetan han izatea, gaiak izan duen sona mediatikoagatik. Defentsen lekukoen adierazpenei erreparatu diet. Oso interesgarria eta argigarria izan da ikustea nola kontrajartzen dituzten beste testigantza erabat ezberdin batzuk; agian hedabideetan gehiago agertzen ziren horiek, polizienak nagusiki.\nLekukotza horietan, auzitegiaren rola defentsari markatzearena izan da, gertaturikoen zati batera mugatu zedin. Jakina, gertakariak epaitzen dira, ez iritzi edo ideiak, edo ez luke beharko. Baina testiguek euren sentipenak adieraz ditzakete: nola bizi izan zuten edo nola sentitu ziren. Gertakarien parte da hori ere. Kasu honetan, epaimahaiak rol oso mugatzailea izan du. Esan behar duena entzun beharko lukete, eta esanikoak ez badu zerikusirik epaitzen denarekin, orduan galde diezaiokete ea zergatik egin dituen adierazpen horiek. Galderetara muga dadin. Akusazioei eta polizien testigantzei hautemate pertsonal asko egiten utzi zaie, gertakari objektiboetatik haratago: euren sentipenak, usteak... Tentsio handia nabari da epaimahaian. Epaiketak eragin mediatiko handia du.\nDefentsako abokatuekin hitz egiteko aukera izan dugu. eta harritu egin gaitu bideoen erreprodukzioa ez baimentzeak, batez ere hainbat testigantzaren ostean. Epaiketa penaletan egin ohi da hori, testigantzarekin zerikusia duten gaien inguruan galdetzeko: argazkiak erakutsiz, bideoak... Defentsaren eta akusazioen lana errazten du horrek. Testuinguruan kokatzen dira. Espainiako kasuan, gainera, legeak argi adierazten du lehenik akusatuen testigantzak entzungo direla. Halere, Europako Giza Eskubideen Auzitegiak adierazia du interesgarria litzatekeela akusatuak hitza azken unean hartzea, jada froga guztiak agerian geratzean. Horrek defentsa eskubidea egokiago bermatzen du.


Muturreko paretak, Errusiako estiloan - GARA\nMuturreko paretak, Errusiako estiloan\n«Russian Big Walls Project» ekimenaren buru Alexander Odintsov da. Helburua: munduan zehar dauden muturreko paretak igotzea. Hori bai, errusiar erara; hots, estilo alpinoa eta arina alde batera uzten dituena. Jannu, Ak-Su, Trangoko Dorre Nagusia, Baghiratti III... dira eskalatutako batzuk.\nSobietar Errepublika Sozialisten Batasuna desegitea izan zen giltza. 90eko hamarkadaren hastapenetan ziren, eta sistema hura atal guztietan hautsi zen. Jakina, alpinismoan eragin zuzena izan zuen. Sistema desegin eta, Errusiari dagokionez bederen, goi mailako alpinista batzuk aukera ikusi zuten komunismo garaian askatu gabeko xede batzuk indarrean jartzeko.\nBat-batean, dena aldatu zen, eta Alexander Odintsov-i gauza bera gertatu zitzaion. Perestroika osteko alpinista garrantzitsuenetarikoa zen, handia bezain polemikoa. Odintsov izan zen «Russian Big Walls Project» ekimenaren sortzailea, munduan zehar muturreko paretak igotzen saiatu den proiektua. Helburu batzuk erdietsi ditu; hori bai, errusiar estilora; hots, estilo alpinoa eta arina baztertuz eta setio era erabiliz. Filosofia horrek aldeko ahotsak izan ditu, baina kontrakoak ere bai.\nNahiz eta gustuko ez izan, Odintsovek komunismoak ezarritako iturri guztietatik edan zuen: «Nire ingurukoek oso ohitura txarrak hartu genituen. Ez geunden ados 70eko eta 80ko hamarkadetan geure buruzagiek agintzen zutenarekin. Nik ohiko bizitzatik at geratzea erabaki nuen. Hala ere, beste alpinista asko bezala, ni ere ohiko bideetatik pasa nintzen, besteak beste, sobietarren alpinismo kanpalekuetatik. Alpinismoko, eskaladako eta mendiko eskiko makina bat lasterketatan hartu nuen parte».\nBaina, arestian aipatu dugun legez, sistema erabat hautsi zen. Jakina, alpinismoaren aurpegia aldatu zen, besteak beste, laguntzarik eta babesik gabe geratu zelako.\nEgoera berria ikusita, Odintsovek buruari buelta batzuk eman eta xede bati forma eman zion: «Utopia bat behar nuen, eta `Russian Big Walls Project' indarrean jarri nuen. Muturreko hormatzarrak eskalatu nahi nituen, eta 1.000 metrotik gorako paretak aukeratu nituen: Ak-Su mendiko iparra, Norvegiako Troll, Baghirati III, Trangoko Dorre Nagusia, Baffineko Great Sail Peak... Pareta haietako lehen igoerak egin nahi nituen; hori bai, bide berrietatik».\nEkimena martxan jarri zuen, eta, oro har, emaitza bikainak erdietsi ditu. Gogoratzekoak dira honakoak: Ak-Su mendiko ipar aurpegia (6a, A3+, 1.700 m, 1996), Trangoko Dorre Nagusiko ipar-mendebaldeko aurpegia (VII, 5.11, A4, 2.675 m, 1999), Baghirathi III mendiko mendebaldeko aurpegia (VI, 5.11, A4, 1.100 m, 1998), Jannuko ipar aurpegia (VII, 5.10d, M6, A3+, 3.100 m, 2004)...\nBeste espedizio batzuetan, berriz, ez zuten helbururik erdietsi. Hori Latok III mendian gertatu zen. Eskarmentu gogorra izan zen, hainbat espediziokidek min hartu baitzuten: Yuri Koshelenkok, Alexander Ruchkinek... Masherbrumeko ipar aurpegitik ere esku hutsik atera ziren; igo gabeko egungo proiekturik erakargarrienetakoa da.\nBide berriak, zuzenak, muturrekoak, garaiak... izan dira, eta horietako batzuk aitorpena jaso dute. Jannukoak, adibidez, Urrezko Piolet entzutetsua eskuratu zuen. Mendebaldeko goi mailako alpinista askok kritikatu egin zuten. Denek zioten eskalada bikaina zela, baina erabilitako estiloa ez zela batere egokia; guztiz kontrakoa.\nBai, Odintsovek proiektu horretan indarrean jarritako estiloak «kolpe» gogorrak jaso zituen. Estilo pisutsua, setio egoerak gogoratzen dituenak, makina bat alpinistekin, soka finko askorekin... Hau da, estilo alpinotik eta arinetik oso urrun dagoena.\n«Jannuko igoerarekin Urrezko Pioleta irabazi genuen, eta ustekabean harrapatu ninduen guk erabilitako estiloaren kontra jende askok azaldutako kritikak. Errusian estilo guztiek lekua dute: himalaismoak, kapsulak, alpinoak... Baina orain eztabaidak askoz ere sakonagoa zirudien. Alpinismoak gizarte honetatik kanpo daudenak erakartzen ditu; jazarpen baten modukoa da. Baina alpinista guztiek ez dute egoera horretan bizi nahi. Nik ere eboluzionatu dut, eta dagoeneko ez naiz irteera bat bilatzen duen mutikoa. Ihes egitea zentzugabea zela ulertu dut. Kirolarekin oso lotua dago alpinismoa, egunero entrenatzea eskatzen duelako. Eta lehiaketa ere hor dago, gizabanakoari erabat lotuta. Ez galdetu zergatik noan mendira. Soilik dakit lanbide bakar batean naizela ona, eta hori alpinismoa da. Askok diote eroen kontua dela», esan du Odintsovek.


About: Rafael Canogar\nRafael Canogar pintore eta eskultore espainiarra (Toledo, 1935eko maiatzaren 17a). El Paso izeneko taldea sortu zuen, beste zenbait artistarekin batera, 1957an. 1964an, informalismotik aldendu zen, eta Estatu Batuetara joan zen. 1976an, abstrakziora itzuli zen berriro. Erakusketa ugari egin izan ditu mundu osoan, baita sari asko jaso ere (Frantziako Arte eta Letren Zalduna da, eta Espainiako Arte Plastikoen Sari Nazionala jaso du, besteak beste).\nRafael Canogar pintore eta eskultore espainiarra (Toledo, 1935eko maiatzaren 17a). El Paso izeneko taldea sortu zuen, beste zenbait artistarekin batera, 1957an. 1964an, informalismotik aldendu zen, eta Estatu Batuetara joan zen. 1976an, abstrakziora itzuli zen berriro. Erakusketa ugari egin izan ditu mundu osoan, baita sari asko jaso ere (Frantziako Arte eta Letren Zalduna da, eta Espainiako Arte Plastikoen Sari Nazionala jaso du, besteak beste). (eu)\nRafael Canogar (eu)


Boleibola. - Heziketa Fisikoa Mintegia\nBoleibola sei jokalariz osatutako bi taldek jokatzen duten kirola da, ekipo batek baloia sare gainetik gorputzeko edozein atalez\n(normalean eskua edobesaurrea) joz bidaltzen datzana. Kontrakoak bidalitako baloia norberaren zelai-zatianlurra jogabe\nitzuli behar da, hiru jokalarik segidan uki dezaketelarik. Jokoa, denbora-pasa gisa, William G. Morganek asmatu zuen 1985an Hlyokeko Kristau Gazte Asoziazioko Heziketa Fisikoko zuzendaria zelarik. Bere jokoa, hasiera batean mintonette deitua, segidan egin zen famatu ez bakarrik Ameriketako Estatu Batuetan, baizik eta mundu guztian ere.Lehenengo aldiz Ekialde Urruneko jokoetan jokatu zen 193an Filipinetan. Boleiboleko Federazio Internazionala (FIVB) 1947an sortu zen. Lehendabiziko munduko txapelketak 1949an jokatu ziren eta1952tik aurrera lau urtez behin ospatzen dira. Bertako dominatzaile nagusiak SESB (bai mutil zein nesketan), Txekoslovakia (mutiletan), Japonia eta Txina (nesketan). Kirol Olinpiko 1964az geroztik da. Europako txapelketak 1948tik aurrera, SESB osatzen zuten estatuek dominatuak\nizan dira. Lau urtez behin ospatzen den Munduko Kopa dago 1965az geroztik. Munduko Liga bat ere badago lehenengo aldiz 1990ean ospatua eta bertan hamar estatuk parte hartzen dute. 1993ean neskentzako Grand Prix bat sortu zen eta munduko zortzi selekzio onenek parte hartzen dute.\nBoleibol taldea, 6 jokalarik osatzen dute hiru atakatzailek eta hiru defentsorek. Sakea duen taldeko jokalaria bere zelai-atzeko marraren atzealdean jartzen da eta sarearen gainetik pasarazten du pilota eskumuturraz edo eskuaz emanda. Sakean saialdi bakarra dago eta zelaiaren atzeko eskuinean dagoenak egin behar du. Kapitainak kolore desberdineko kamiseta du eta sakea ateratzen den momentuan jokalari bakoitzak toki jakin batean egon behar du kapitainarekiko.\nBehin jokoa hasia dagoenean pilota sarearen gainetik pasa dadin gorputzeko edozein atalez eman daiteke (halere, ukitu mota nagusiak besaurrekoa, behatzetako eta errematea dira), eta tantoa norbaitek huts egin arte irauten du, hau da, pilota ez bada itzultzen edo arauz kanpoko zerbait egiten bada. Talde bakoitzak pilota sarearen gainetik itzuli behar du gehienez hiru toke emanda(blokeoko ukitua ez da kontatzen) eta jokalari bakoitzak ezin du pilota bi aldiz jarraian ukitu. Jokalariek ezin dute pilota eutsi, ezta sarea ukitu baina beste taldearen zelai-jokora pasa daitezke. Orain bi taldetako edozeinek egin dezake tantoa,lehen ordea ez. Talde batek sakea berreskuratutakoan bere jokalari guztiek erlojuearen orratzen norabidean errotatu beharra daukate, adibidez, aurreko eskuinaldean dagoena eskuin atzealdera pasako da eta horrela sei jokalariak.25 puntu egiten dituen lehen taldeak set bat irabazten du, betiere biko aldea dagoelarik. 24ra berdinketa baldin badago jokatzen jarraitzen da talde batek bi puntuko aldea lortu arte. Mutiletan partidak bost set-etatik onenera jokatzen dira\n(hiru irabazi) eta nesketan hirura (bi irabazi). Partidak epaile nagusi, laguntzaile, kronometratzaile, anotatzaile eta lineako epaileez kontrolatua dago.\nErasoko ekintza teknikoak\nPuntu bakoitza zelaiko atzeko marratik hasten da. Aurkako jokalarien puntu txarrak kontuan izanik, baloia airera bota eta\nbeste zelairantz kolpekatzen da.\nKolpea zutik edo saltoan egin daiteke. Orientazioa garrantzitsua da, aurkako jokalaria baloia berriro jaurtitzeaz arduratu\nbehar baita. Era desberdinetara\nAzpiko zerbitzua: Hankak sorbalden neurrira zabaltzen dira, baloiari ematen diogun eskuaren kontrako hanka aurrerago\ndagoela. Gorputza aurreraka inklinaturik dago belaunak tolestua dauden bitartean. Baloiari jotzen dion eskua atzeraka\nluzaturik eta besteeskuak baloia heltzen du.Baloia kolpekatzean aurreraka kulunka txiki bat egoten da.\nEskua goian: Kolokazioa azpiko sakearen berdina da baina kasu honetan baloia joko duen besoa lepoaren atzeanjartzen\nda kutxara moduan.Kontrako eskuarekin baloia gora botatzen da , eta buruaren parean dagoenean baloia jotzen da besoa\nluzaturikdagoela.Horrela baloia bestezelaian indarrarekin jaitsiko da beheraka.\nEsekian: Aurrekoaren antzekoa da baina baloia beste aldera heltzean bere indarra galtzen doa lurrera iritsi arte.Gainera\nsake mota hau saltoanegiten da.\nJauzi handia: Baloia airera botatzen da hanka ezkerra aurreraka emanez eta bi pasu eginez, eskuinera eta ezkerrera,\ngero biak elkartu eta saltoa ematen da, baloia indar handiagoarekin mugitu dadin.\nKako flotantea: Jokalaria jokora saiheska kokatzen da, gorputza aurreraka inklinaturik. Baloia goraka botatzen 20\nzentimetroetara gutxi gora bera eta eskuarekin kolpekatzen da behetik gora, besoa guztiz luzaturik egon daiteke,\nkasu honetan eskua guztiz esturaturik.Aldi berean atzerago zegoen hanka bestearen parera jartzen da. Sakea motza\neta zehatza izaten da.\nBaloia jazo eta kontrolatzen jakitea oso garrantzitsua da, horrela gainerako jokalariek baloia posizio onean izango dute\nbeste zelaira pasatzeko. Paseak modu askotara egin daitezke, baina baloia nola etortzen den arabera aukeratzen dira\nBesaurrea ukitua: Pase mota hau baloia baxu datorrenean aukeratzen da.Gorputza aurrerantz inklinaturik dagoela,besoak\nluzaturik gerriarenparera jartzen dira eta kanporako errotazioa egiten da eskuak elkarturik daudela (euren artean\nelkarloturik). Pasehonetan, jokalariak belaunen etaaldaken flexio-estentzio mugimendua egiten dute baloiaren ukitua\negiteko. Baloiari norabide jakin bat emateko,sorbaldak baloiari eman nahi diogunnorabiderantz kokatu behar dira,\nhorregatik oso garrantzitsua da azkar mugitzea.\nBeste batzuetan golpe zailagoetara behartuta daude jokalariak, kasu hauetan lurrera botatzen eskuak luzatuz baloia euren\neskuetan jo eta botea bertan\nHatz tokea: Pase mota hau boleibolaren pase zehatzena izaten da. Pasea egiten duen jokalariak, beste jokalarieibaloia\nondo iristeko ardura baitu.Normalean bigarrengo kolpea izaten da, bere helburua baloia posizio onean jartzea baita,\nhurrengo jokalariakerremate batez beste zelaian sartzeko.Kolpe honen kolokazioa besoak eta eskuak 90ºtako angelua\nosatuz lortzen da. Eskuetako behatzek era triangelubat osatzen dute euren artean,gainera hatzek duten posizioa\nbaloiak hartuko duen norabidea izango da . Azkenik hankak sorbalden zabaleranbanatu behar dira, oina bat bestea\nbaino aurreratuago dagoelarik, aldakak eta belaunek inpultso egin eta baloia jaurtitzen da.\nBatzuetan pasea albora egin behar izaten da. Orduan eskuen posizioa aldatzen da, hartu nahi dugun norabidera lortzeko.\nBaloia eskuinera joatea nahi badugu, esku ezkerra baloiaren ezkerrean kokatu behar da eta esku honekin inpultsoa\negiten da. Ezkerrera joatea nahi badugu ordea eskuineko eskua baloiaren eskuinaldean jarri eta honek egingo du inpultsoa.\nPase mota hau atzeraka ere egin daiteke, orokorrean aurrekoaren ezaugarri berak ditu baina pase honetan baloia buruaren\ngainean kolpatzen da,\nenborrak eta eskumuturrek tentsioa egiten dutelarik.\nJokalariak salto batez baloia beste zelaira kolpatzen du indarrez, gaizki defendituta dauden aldeak kontuan izanik. Saltoa\negiterako orduan eskuen eta hanken koordinazio jakin bat eraman behar da. Normalean erremateak egin aurretik bi edo\nhiru pausoz osatutako karrera egin ohi da, indar handiagoa lortzeko. Lehen pausoa ezkerrarekin egiten da eta nahiko\nmotza izaten da, gero eskuinarekin pauso luzeagoa ematen da saltorako inpultsoa hartzen joateko eta azkenik\nezkerrarekin egiten den pausoa motza izango da, inpultsoa hartzeaz bukatuko baitugu. Erremate onak egin ahal\nizateko teknikak eta salto handiak egiteak garrantzi handia izaten du. Hasieran eskuak flexionatuak egongo dira,\nDefentsako eraso teknikoak\nBlokeoa: Akzio honetan aurkako jokalarien edozein atake saihesteko erabiltzen da. Sarearen alboan egiten da saltoeskuak\ngoian dituzula. Hasieraneskuak flexionatuak egongo dira, sorbalden parean eta gero jausian erasotzailearen errematearen\narabera eskuenkokapena aldatzen da, horrelabaloia segituan bueltatu ahal izateko. Hori ondo ez bada ateratzen behintzat\naurkako taldearen atakea zailagoaizangoda. Blokeoan hiru jokalariekhartzen dute parte, aurrelariak izaten dira normalean.\nErrezepzioa: Ekintza mota honek besaurreko ukituaren ezaugarri berak dituErorketak: Hauen helburua baloia oso baxu\ndatorrenean baloia altxatzea da. Erorketak kontuz egin behar dira lezioakegiteko aukerak ematen baititu.Erorketa txar batek,\neragina izan dezake jokalari batengan. Erorketa aurrera egin daitezke, kasu honetan pauso handibat ematen da\naurrerantzeskuak luzatuk baloia jotzeko. Baloiari eman eta gero erorketa moteltzeko besoak eta enborrak lurrean jarri\nbehar dira, kokotsarekin lurra ezukitzeko. Horregatik mutilek lurraren ukitua bularrarekin egiten dute eta neskak berriz\nErorketa albora egitean antzekoa gertatzen da, pausoa baloia datorren alderantz ematen da eskuak luzatuz. Erorketan\nbaloia jotzen den eskuko sorbaldaren gainean zilipurdi bat egiten da eta ahal den azkarren zutik jarri.\nEta hona hemen voleiboleko arauak, zalantzaren bat egon ezkero argi dezazuen:\nBoleiko arauak 2011\nBOLEIBOLA. ARAU NAGUSIAK\n1. NEURRI OROKORRAK.\n· 18m. Luzeraz x 9m. Zabaleraz.\n· Ziurtasun-aldea: 3m.ko alde librea zelaiaren inguruan zehar.\n· Lurretik sapairaino (zelai estalietan): 7m.\n· Erdiko marra: 9m. x 9m.ko bi zelai berdinetan zatitzen du.\n· Erasorako marrak eta guneak: erdiko marraren paraleloak dira eta honetatik 3 m.ra.\n· Ateratzeko guneak: atzeko marraren ostean zehar.\n· Jokalariz aldatzeko aldeak: ziurtasun-aldean, erasorako marren jarraipenek mugatua.\nB. SAREA ETA ZUTOINAK.\n· Sarea: 9.50m. x 1m.\n· Antenak: 1.80m.ko luzera daukaten makila bigun eta mehe bi (gorriz eta zuriz margostuak). Sarearen zati bat bezala hartzen diraeta zelaia mugatzen dute sarearen gainetik.\n· Sarearen altuerak: 2.43m. gizonezkoentzat eta 2.24m. andrazkoentzat, zelaiaren erdialdean neurtuta.\n· Zutoinak: borobilak eta 2.55m.ko altuerakoak, alboko marratik 0.5m.tik 1m.ra bitartean kokatzen direla.\n. Baloia: bere zirkunferentzia 65-67zm.koa da eta bere pisua 260-280gr.koa\n2. TALDEAK. JOKUAREN ETENALDIAK.\n· Talde bat, gehienez, 12 jokalarik osatzen dute (1tik 18ra zenbatuak).\n· Zelaian 6 jokalarik jokatzen dute bakarrik, aulkian beste 6 daudela.\n· Baloia ateratzeko momentuan, jokalariek 3ko lerro bi osatu behar dute: 3 aurrean (aurrelariak) eta 3 atzean (atzelariak). Jokuanbetetzen duten funtzioaren arabera hartzaileak, kokatzaileak eta errematatzaileak izan daitezke.\n· Jokalari bakoitzak zelaiaren “gune” batean egon behar du (1tik 6ra zenbatuak).\n· Defentsa batek, baloia atera baino lehen, ezin du egon auurrelari baten aurretik; ezta alderantziz ere. Baina sakea egin ta geroedozein lekutan joka dezakete. Hala ere, Biraketaren ordena ezin da aldatu set batean zehar.\n· Biraketari ekin behar zaio, baloia jasotzen duen taldeak irabazi edo kontrakoek huts egiten dutenean. Erlojuaren orratzen zentzuanegiten da.\n· Hurrengo setetan, taldeek beste biraketa-orden bat erabil dezakete.\nB. ETENALDIAK ETA HUTSARTEAK.\n· Arauzko etenaldiak:\na) Atsedenaldiak: set bakoitzeko bi, eta 30 segundutakoak.\nb) Ordezkapenak: 6 egin daitezke set bakoitzeko eta jokalaria aldatzeko beste denbora dago bakarrik.\n· Seten arteko etenaldiak 2 minututakoak dira, baina 4. eta 5.aren artekoa 5’koa da.\n· Seta amaitzean, jokalariek zelaiz aldatzen dute.\n· 5. Setean, talde batek 8 puntu lortzen dituenean zelaiz aldatzen dute, inolako denborarik galdu gabe.\n3. JOKUAREN EMAITZAK.\n· Zelan lortzen dugu puntu bat?:\na) Kontrakoek sakea txarto egiten ba dute.\nb) Ez ba digute baloia itzultzen, edo\nc) Falta egiten ba dute.\n· Zelan irabazten dugu set bat? 25 puntu lortzen ditugunean, BAINA kontrakoarekiko 2 puntutako abantaila egonda.\n· Zelan irabazten dugu partidua? 3 set alde lortzen ditugunean. 5 set joka daitezke gehienez.\n· 5. seta hasterakoan, zozketa berri bat egin behar da talde bietako kapitainen artean, sakea edo zelaia aukeratzeko.\n· Talde bat aurkezten ez ba da partidua jolasteko edo zauritu den jakalaria ordezkatzerik ez ba dago, partidua galtzen da. 1gokasuan 3-0 eta 25-0, eta 2. kasuan eramandako puntuazioa eta 25ra arte set hori gehi 25-0 gainerako setak.\n4. JOKUA ETA FALTARIK NAGUSIENAK.\n· Zein taldek ateratzen du?: partiduaren aurreko zozketan sakea aukeratu duen taldeak. 5. Setetarako zozketa berria egiten da.\n· Taldeko nork ateratzen du?: zelaiaren 1go “gunean” kokatuta dagoen jokalariak (eskumako atzelaria).\n· Ateratzen duen taldeak galtzen ba du, kontrakoek baloia hartu eta biraketari ekiten diote, puntu bat lortzen dutela. Ez dago2. sakea egiteko aukerarik.\n· Baloia ateratzeko 5” daude. Bigarren saio bat egon daiteke sakea egiteko, BAINA baloia aidera bota duenean ikutu barik lurrerajeisten uzten badiogu. Gero, 3” daude sakea egiteko.\n· Ateratzean, baloiak ahal du ikutu sarea, bai eta antenak ere.\nB. BALOIAREN IKUTZEA.\n· Jokalari batek ezin du ikutu birritan eta jarraian baloia, blokeoan ezik.\n· Talde batek ezin du baloia ikutu hiru bider baino gehiagotan (blokeoan ezik).\n· Faltarik arruntenak:\na) BALOI ATXEKIA: baloia ezin da altxatu, lagundu edo bultzatu.\nb) BIKOITZ: esku batekin eta jarraian bestearekin ikutu.\nc) IKUTZE BI: bolkeoa egiten ez duen jokalariak bitan ikutzen duenean.\nd) LAU IKUTZE: blokeoa egiten ez duen talde batek lautan ikutzen duenean.\ne) ZAGUERO: defentsa batek errematea egiten du, eraso-gunean, sarearen altueraren gainetik.\n· Gorputzaren edozein atalekin jolas daiteke, oinak barne.\n· Jokuaren barne, baloiak sarea ikutu dezake, aurretik eman diren ikutzeak zenbatzen direla.\nC. KONTRAKOEN ZELAIAN SARTZEAK.\n· Eskuak, sare-gainetik, kontrakoen zelaian sar daitezke EGINDAKO errematea blokeatzeko.\n· Sarea ikutu dezakegu, bai eta antenak ere, horrekin ez ba da etekinik ateratzen.\n· Jokuan, baloiak ikutzen ba du sarea jokatzen jarrai dezakegu, aurretik emandako ikutzeak zenbatuz.\n· INBASIOA: oin bat edo biek erdiko marra GUZTIZ igarotzen dutenean.\n· Errematea egin behar da eskuak kontrakoen zelaian sartu gabe.\n· Aurrelariek blokea dezakete bakarrik.\n· Blokeoa ez da zenbatzen ikutze bat bezala eta, gainera, blokeatzaileak egin dezake hurrengoa.


Leioako Gaztedi: Ezker Abertzalearen gose greba Leioan, udal lokal bat okupatuta\nLa culpa es de las navidades, muchos excesos y ahora todos a dieta...\nHemen ikusten dugu Leioko EGI, gure alkate faxistaren ekintzak babesten. Lehenik eta behin lokala ez zen okupatu, baimena eskatu zen Berbalamiñe Euskara taldeari. Bigarrena, lokalak ez dira Udaletxearenak, edo PNVkoak, herriarenak dira, Eta herriak bere erreibindikazioak aurrera ateratzeko erabili ahal ditu. Grebaralariek soilik lo egiteko erabili zuten lokala. Beste herrietan ikusten dugu nola hau normaltasunez egiten den. Adibidez, Sopelan, Udaletxean daude enzierroa egiten, gai huoenkin be, eta ez dute inolako oztoporik.\nBigarrena... Udalbatzan emandako irudia? Gogoratzen dizuet nUdalbatzak PUBLIKOAK direla, eta bertan herritarrak partu ahal dutela iinolako oztoporik gabe. Baina ez, beste behin ere, Eneko Arruabarrena, udaltzainak bidali zituen eskubide bat urratzera.\nAlkate honek Udaletxea bereaizango baizen bezala erabiltzen dut. Herria bere kortijoa bailitz bezala... Eneko argi izan gauza bat... Herria ez da zurea... eta nahiz mila oztopo jarri. Euskal presoen eskubideeen aldeko aldarriak kalean jarraituko dute. Argi dagoena da gure alkateak bat egiten duela gaur egungo espainiako eta frantziako espetxe politaikarekin\nArantzi Berbalamiñeko kidea dijo...\nBerbalamiñe kidea naiz, Arantzi.\nZuen idatzi honek, isurtzen dituen manipulazio eta gezurrengatik, haserrea eragin dit eta erantzuteko beharrizana ere.\nGauza asko dut esateko, eta inor irakurtzen aspertu aurretik hona hemen garrantzitsuena: EZ DA EGIA gose grebalariek gure lokala okupatu zutenik, BERBALAMIÑEK BAIMENA EMAN EGIN ZIEN GOSE GREBA BERTAN EGITEKO.\nEdozein kasutan beste zeozer ere argitu nahi dut, okupatu izan balute ere nire babes osoa jasoko zuten, eze udalari eskatu ostean erantzunik ere ez baizuten jaso. PNV-k zuzentzen duen udal honek erabakitzen omen du nork erabil ditzakeen eta nork ez herri lokalak, eta berriro diot, "herri" lokalak, ez PNVrenak, eta beraz, ukazio horren ondoren ondotxo ulertuko nuke ekimen kolektibo bat egiteko edozein herritarrek lokalik okupatzea.\nBestetik esan oso bitxia dela zuen idatzian esaten duzuenean "inork ez diela gose grebarik egiteko baimena ukatzen" edo horrelako zeozer, bakarrik horixe faltako zen, PNV-k edo udalak baimena eman behar izatea gose greba bat egiteko!, ez al zaizue nahikoa iruditzen manifestazioak egitea galaraztearekin, ala gogoratu beharko al zaizue Balzaren garai gloriosoa?!\nBestalde zuen idatzian diozue Berbalamiñeren lokala euskerazko ekimenak sustatzeko baino ezin dela erabili, bada zergatik ez diozue horixe bera esaten zuen alderdiari, zergatik ez diozue zuen alkateari galdetzen zer dela eta aritzen diren egunerokotasunez lokal horietan euren ekimenak egiten Epi y Blas edo Behargintzak, eragile hauen xedea ez da euskera sustatzea, ARE GEHIAGO TALDE HAUEK LOKAL HORRETAN ESPAINOLEZ EGITEN DUTE EUREN JARDUNA, eta berriro ere diot, ez aldi batez baizik eta egunerokotasunez. Gose grebalariak, aldiz, euskaldunak ziren, eta ez soilik politikoki egokia denean euskeraz mintzatzen diren horietakoak baizik eta egunerokoan komunikazio tresna euskera duten horietakoak baizik.\nEspainolez bukatu duzue zuen idatzia, aurretik esandako guztiaren itzulpenez, irakurtzean galdera bat egin dut nire baitan, norentzako itzulpena izan da hori, ez al zen izango Azkuna eta Imaztarren zuen afiliatuentzat, ezta?\n1. Baimena ez diozue Berbalamiñe Euskara Elkarteari eskatu behar, eta badakizue.\n2. Lokalak herriarenak dira, eta udalak kudeatzen du jabego hori, ez izan demagogo, edo inuxente.\n3. Zuek ere NORMALTASUn hitza darabilzue? Uste baino antz handiagoa daukazue PSOErekin.\n4. Osoko bilkurak publikoak dira, bai, eta herritarrek parte hartu ahal dute, betiere bilkura oztopatzen ez bada, eta zuek ari zineten bilkura oztopatzen. Berriro ere biktimismo petrala.\n5. bla, bla bla... betiko diskurtsoa: alkate faxista, PNVk bereak izango bailiran erabiltzen ditu erakundeak, espetxe politika, Frantzia, Espainia, errepresioa... Eta zuek ez daukazue inoiz ezelango erantzukizunik. Gure alkateak Frantziako eta Espainiako espetxe politika babesten dituela? Nahi al duzu gogoratzea zuek zer babesten duzuen zuen jarrerekin? Aurpegia beste alde batera jarrita? Espetxe politikak, nahiz eta larriak izan, huskeria dira ETAren errepresio eta indarkeriaren kontra.\nBabestu, babestu, aski da! Berriro diotsuegu: dagoeneko ez duzue inor engainatzen.\nBarkatu, baina ondo irakurri baduzu, ez da itzulpen zuzena izan, gezurrik ez esan.\nLokal bi nahasten ari zarete, Berbalamiñerena eta ondoan dagoena. Ez nahastu gauzak, asmoa nahastea ez bada behintzat.\nEuskara eta politika nahasita, ez diozue mesederik egiten euskarari, euskara sustatzea baldin bada helburu nagusia. Besteren bat bada, jarraitu horrela.\nNik ere ez dut uste herriko lokal bat horrelako helburu politikoetarako erabiltzea zilegizkoa danik.\nBaina nire galdera hurrengo hau da.\nArantzi, zuk babesten dozu Berbalamiñeko kide bezala, taldeak grebalariei lokala utzi izana.\nSuposatzen dot taldeak argi dituela grebalarien ekintza honen bitartezko helburu politikoak.\nOrduan... falangista batzuk izango balira grebalariak, babestuko zeunke indar berberagaz taldeak lokala utzi izana?\nPublikoa izaten jarraituko luke, edota orduan lokala berbalamiñera bakarrik izango litzateke?\nZer da zure ustez, eta zure lagunen ustez, lokal publiko bat?\nZuek EAJ-ri kritikatzen diozue udaleko lokalak nahi bezala kudeatzearena, baina ez al zarete zuek gauza bera egiten egongo ezta?


Berriak - Arrasateko gaztetxea\nHasiera orria Berriak\nMAIATZAK 1: LANGILEEN EGUNA\nMaiatzaren 1erako egitarau berezia prestatu dugu aurtengoan, gaur egungo egoeraren inguruan hausnartu eta ideia berriak sortzeko. Izan ere, ez dugu lan duinik eta biharko eguna, geurea sortzeko aukera paregabea dugu.\nGoizeko 9:30etan mahaingurua egongo da, egungo egoera aztertzeko, arrasatear desberdinek hartuko dutelarik hitza. 11etan autobusa hartuko dugu, 12etan Eibarreko manifestazioan egoteko. Manifa bukatzean, Arrasatera bueltatuko gara eta 14:30etan bazkaria egingo dugu. Bazkalostean, 16:00ak aldera, lantaldeka bilduko gara. Bertako gaia "zelako lanak ez ditugu nahi" izango da. Horri buelta emateko, sorkuntza saioari emango diogu hasiera, arratsaldeko 16:30etan. Nolako lana sortuko dugunaren inguruan hitz egingo dugu bertan. Egunari amaiera emateko, 17:30etan hitzaldia izango dugu, kooperatiba bat nola sortzearen inguruan. Beraz, bertaratzeako gonbita egiten dizuegu. EZ DUGU LAN DUINIK, SORTU DEIGUN GEURIE!!\nAskapenaren II Formazio mintegia Maiatzak 4 eta 11 Arrasaten\nMintegia doan izango da eta bazkaltzeko aukera egongo da 12 €-ren truke.\nII Formazio mintegiaren soinu deia deskargatu\nRead more about Askapenaren II Formazio mintegia Maiatzak 4 eta 11 Arrasaten\nKUBAKO PUNK MUGIMENDUAREN GAINEKO HITZALDIA ETA ARGAZKI ERAKUSKETA.\nOsitral honetan, hilak 26, arratsaldeko 7etan, gurean kuba eta punk-aren gaineko solasaldia izango dugu. Honez gain, argazki erakusketa bat ere izango dugu gai honekin lotuta.\nOstiralean arratsaldeko 7etatik aurrera Paul Coll eta Josu Tuebaren KUIDADO QUE MUERDEN! eta AL SON DEL PUNK! dokumental eta liburuaren aurkezpena izango dugu gurean. Kubako punk mugimenduaren gainean hitz egingo digute gure gonbidatuek eta honekin batera euren proiketuak aurkeztu.\nBestalde argazki erakusketa bat ere izango dugu gaztetxean erakusgai. Erakusketa honek berriki argazki alternatiboen iberoamerikar saria jaso du. Erakusketa ikusgai dago gaztetxean etainteresatuek ostirala bitarte pasa daitezke. Arratsaldeko 5:30tatik 8:30ak bitarte egongo da zabalik.\nApirilak 27: Gaztetxelandia\nApirilaren 27an, Gaztetxelandia ospatuko dugu Arrasaten. Bertan egun osoan zehar gazteontzako jolasak antolatu ditugu, horiek Arrasateko kaleetan zehar burutuko ditugularik. Goizeko 11etan gaztetxean geratuko gara egunari hasiera emateko eta 14:30ak aldera bazkaria egingo dugu, kalean jolasten ibili eta gero. Bazkal ostean, mahai jolasekin arituko gara aspertu arte.\nGaueko 22:30etan kontzertuei utziko diegu lekua eta "Luz de putas" eta "skakeitan" taldeak izango ditugu gurean.\nAPIRILAK 24: HITZALDIA\nApirilaren 24an, eguaztena, hitzaldi batez gozatzeko aukera izango dugu gaztetxean arratsaldeko 18:00etan. "Ahots kooperatibista"-ko bi kide izango ditugu bertan, eredu kooperatibistaren inguruan zenbait hausnarketa egiteko aukera izango dugularik\nAPIRILAK 21: LIBURUEN AURKEZPENA\nAsteari amaiera emateko, bi libururen aurkezpena izango dugu domekan gaztetxen arratsaldeko 18:30etan. Patxi Irurzun idazlearen "la tristeza de las tiendas de pelucas" liburua eta Oxcar Behorleguiren "La insumision en Navarra" liburua aurkeztuko dituzte. Artikulu gehiago...\nPlaya Canalla Kooltur osteguneko aldaketa\nAPIRILAREN 19AN ANTZERKIA APIRILAK 17 NAZIOARTEKO PRESO POLITIKOEN EGUNA\nAPIRILAK 10: AUZOLAN HITZALDIA\nAPIRILAK 13 GAZTETXE EGUNA\nApirila gogoz asteko mendira joan gara gaztetxekoak.\nM22 Esne Beltza+ Lurra Kooltur Ostiralean\nM21 Moby Dick Kooltur ostegunean\nMARTXOAK 15 MONOLOGO GAUA\nM16 MCD + TXABOLAKUMEAK << Hasiera < Aurrekoa 1 2 3 4 5 6 7 8 9 10 Hurrengoa > Amaiera >>


Ekintza-kirolak egiteko ganbera-modelo berriak | Consumer\nEkintza-kirolak egiteko ganbera-modelo berriak\nAire zabaleko jarduerak grabatzeko kameretan zentratutako merkatu bat konkistatzera bultzatzen dute fabrikatzaileek, eta GoPro da nagusi.\narabera: Asteartea, 2014ko urriaren 21a\nGoPro fabrikatzaileak, irailaren amaieran, aire zabaleko jardueretan edo kirol-jardueretan bideoa grabatzeko egin zituen Hero kamera berriak aurkeztu zituen. Merkatuko segmentu batean daude gailu horiek, eta gero eta kontsumo-produktu-marka gehiagok nahi dute pastela. Horregatik, besteak beste, Polaroid, Sony, Panasonic, Fujifilm eta HTCk abentura-kamerak dituzte. Artikulu honetan, ekintza-kirolak grabatzeko ganberetako merkatuko nobedadeak aurkezten dira.\nIrudia: PBS NewShour\nPro Pro Hero 4\nGoPro Hero 4, aurreko modeloarekiko (Hero 3+), desberdintasun nagusietako bat da beste prozesadore bat duela, gaitasun bikoitza duena. Hala, bideoa grabatzeko moduak hobetu egin dira, eta, ondorioz, irudi gehiago hartu dira segundoko.\nIrudia: Go Pro\nHala ere, kameraren sentsorearen tamainak antzekoak izaten jarraitzen du. Hori dela eta, Go Pro Hero 4-ren bi bertsioek bideoa 4 K eta 30 frames artean grabatzeko gaitasuna dute, Black modeloan, Silver modeloan 15 frames eta aurreko Hero 3+ modeloaren aurrean. Gainera, HDko grabaketa hobetzen du 1.080 p eta 720 p moduetan, eta bi kalitate horietan segundoko 120 frames grabatzeko gaitasuna du; horri esker, kalitate handiko bideoan supermotelak sor daitezke.\nBarneko mikrofonoa ere optimizatzen du, bihurgailu analogiko/digital bat eta gaueko argazkirako modu berriak gehitzean. Bestalde, GoPro Hero 4-k ukipen-pantaila bat du bi bertsioetan, Silver ereduan eta wifi eta Bluetooth konexioetan.\nKamera berriaren neurriak aurreko modeloaren antzekoak dira, eta, beraz, osagarriak, Hero3+-erako dauden karkasak bezala, bateragarriak dira GoPro Hero4-rekin.\nKamera horiek 500 dolar balio dute Black modelorako eta 400 dolar Silvererako.\nSony Action CamminIAZ1\nSony AZ1 ekintza-kamerek Sony Camen aurreko modeloak baino diseinu txikiagoa dute. 2,3 hazbeteko CMOS sentsore bat du, 11,9 megapixeleko tamainakoa, f2.8 zabalerakoa eta 171 graduko angeluarra. Gainera, irudia egonkortzeko sistema du.\nBeste alde batetik, 1.080 p/60 frames bereizmenari bideoa grabatzeko aukera ematen du, edo, bestela, 720p baino bereizmen txikiagoa, baina, hala ere, grabazio-maiztasuna segundoko 120 frames baino txikiagoa da, eta horrek aukera ematen dio kalitate horri bideo supergeldoak grabatzeko.\nKamera hori 249 eurotik aurrera dago erabilgarri, eta zenbateko hori gehitu egingo da hainbat kitetan, enplegu nagusiaren eta erabiltzaileen beharren arabera.\nZenbait fabrikatzailek merkatu-nitxo horren zati bat hartzeko aukeratutako estrategiak ekintza-kamera txikiagoak, merkeagoak eta prestazio gutxiago dituztenak eskaintzen ditu, baina nahikoa dira erabiltzaile ertainarentzat.\nHori dela eta, HTC fabrikatzaileak abenturako eta mota guztietako erabileretarako kamera pertsonal bat merkaturatu du duela gutxi, HTCRE izenekoa, adibidez. Periscopio moduko diseinu batekin bateragarria da Android (4.3 eta hortik gorakoa) eta Ios telefonoekin.\nIP 57 ziurtagiriaren arabera, ura eta hautsa jasaten ditu. 65,5 gramo pisatzen ditu, 96 milimetro luze eta 26,5 milimetro lodi. Sentsoreak 16 megapixel ditu, f2.8 irekidura eta 146 graduko angeluarra. Kalitate oneko bideoa grabatzeko aukera ematen du: 1.080 p, 30 frames segundoko. Zortzi gigabyte ditu biltegiratzeko, eta MicrosD txartelen bidez zabaltzeko aukera ematen du. 199 euro balio du.\nPolaroid Cube beste abentura kamera bat da, prezio onean. Kubo-forma du, 35 milimetroko aldea duena. 124 graduko angeluarra du eta diafragma f2.0 irekitzen da. Halaber, bideoa grabatzeko gaitasuna du, 1.080 p arteko bereizmenarekin segundoko 30 frames, eta sei megapixeleko bereizmenarekin argazkiak atera.\nUr-zipriztinekiko erresistentea da, baina salmentan karkasa bat du, modu independentean, murgilketen aurkako babesa emateko. 32 gigabyteko MicrosD kanpo-txarteletan biltegiratzen da. Gainera, ez da inolako osagarririk eskaintzen, baina euskarrien eta egokigailuen katalogo bat du. Gutxi gorabeherako kostua 100 eurokoa da.\nKontuz Txinako ekintza-kamerekin\nAzken urteotan, ganbera klonikoen gorakada gertatu da, eta kamera horiek ekintza-ganbera ezagunenen ezaugarri nagusi batzuk berdintzen dituzte.\nQUMOXSJ4000 modeloak merkataritza elektronikoko orrietan daude, 60 eta 90 euro bitarteko prezioan. 170 graduko lente handi angeluarra eskaintzen dute, hau da, bideoa grabatzeko moduak, 1.080 p, segundoko 30 frames edo 720 p 60 fps. Osagarri ugari ere badituzte, hala nola uhalak, karkasak eta euskarriak.\nKamera horietakoren bat erostean erabiltzaileek izan behar duten arreta nagusia originala dela ziurtatzea da, merkatuan GoPro klon horien kopiak edo kopiak ere badaude. Are gehiago, on line denda batzuetan, SJ5000 modelo berria bezala merkaturatzen dira, fabrikatzaileak oraindik merkaturatu ez duenean.\nekintza-kamerak go pro-eu muturreko kirolak


naiz: agenda - IV Sagardo apurua\nSagardo apurua jaia abenduaren 6tik 10era ospatuko da Donostiako Boulevardean berreraikiko den baserri tolarean. Bost egunetan zehar, sagar eta sagardoaren kulturarekin zerikusia duten hainbat ekitaldi izango dira.\nFestaren helburua da sagardoaren kultura jendeari zabaltzea, garai bateko ohiturak eta gaur egungo joerak azaltzea, 2017ko uzta berria aurkeztea eta eragile ezberdinen arteko elkarlana bultzatzea Donostian.\nHorrela, sagado desberdinak dastatu, inguruko tabernetako pintxoak dastatu, bertso, trikitixa edo musikaz gozatu, sagardo dastatze maridatuetan parte hartu, herri kiroletan parte hartu, bolan parte hartu eta abar luze bat egiteko aukera izango du inguratzen denak. Gainera, Albaola Itsas Faktoriak urteroko ohitura mantenduz euskal itsasgitzaren inguruko erakusketa berezi bat eskainiko du.\nEgitaraua Sagardo Apurua


Irungo EH Bildu kreditu aldaketaren inguruan | Angula Berria\nHasiera » Irungo EH Bildu kreditu aldaketaren inguruan\n- Sei hilabeteko atzerapenaz ari gara, izan ere, apirilerako aurkeztu behar zuen. Maiatzean, talde politikoek lehen harremanak izan genituen gobernuarekin. Harreman horietan, gobernuak ezin izan zuen bere proposamenen aldeko gehiengorik ziurtatu, eta erantzukizunez jokatu eta herriaren beharrei erantzun ordez, nahiago izan zuen hiru milioi euro kajoi batean sartu eta hilabeteetan zehar bertan gordeta uztea, gehiengoak lortzeko duen gaitasun eza agerian utziz.\n- Aurkeztutako proposamena egunerokotasuna kudeatzera mugatzen da. Izan ere, zatirik handiena aurrekontu orokorrak jaso beharko zituena jasotzen du. Puntu honetan gobernuaren kudeatzeko gaitasun eza nabarmendu nahi dugu.\n- Egunerokotasuna kudeatzera mugatzeak ideia eta proiektu berrien gabezia agerian uzten du. Honez gain, ez die herritarren beharrei erantzuten.\nAzkenik, Irungo EH Bildutik, gobernatzeko era eta herri eredu berri baten aldeko apustua berretsi nahi dugu. Hau jorratzen dugun bitartean, gure proposamenak egingo ditugu, eta horretarako ezberdinen arteko adostasunak bilatzeko asmoa adierazi nahi dugu.


‘Haren’ eta ‘bere’: sasitik berrora | 31 eskutik\n← Aurretestua eta ondotestua\nGaldera bat →\n2012/11/10 · 07:00\n‘Haren’ eta ‘bere’: sasitik berrora\nGramatika kontu hits horietako bat: haren eta bere. Horra ene gaia, hizkuntzazko eredugintzan aurki daitezkeen mugen erakusgarri gisa har daitekeena.\nDuela hogeita hamar urte, gauzak larri-larriki emanez honela ziren: Iparraldeko euskaran, haren eta bere izenordain genitiboek elkar kanporatzen zuten: haren ez zen sekula izenordain bihurkari gisa agertzen, eta bere berriz gisa horretan baizik ez zen erabiltzen. Horrela azaltzen zituen gauzak Lafittek bere gramatika ezagunean, Lapurdiko itsas hegian gauzak doi bat aldatzen hasiak zirela seinalatzen bazuen ere; (ikus OEH, bere sarrera).\nHegoaldean, haatik, aspaldi hasi aldaketa baten buruan iduriz, gauzak beste era batean agertzen ziren: Iparraldean bezala haren ez zen sekula erabiltzen izenordain bihurkari gisa, baina bere, izenordain bihurkaria izateaz gainera, bestela ere ager zitekeen. Bi izenordainek, beraz, ez zuten elkar kanporatzen, eta bere, ondorioz, haren izenordainaren eremuan sartu ondoan, honen erabileremua ttipituz zihoan; (gauzen ez nahasteko beraren izenordaina bazterrean utziko dugu hemen).\nGarai haietan, Lafitteren eraginagatik hain segur, haren eta bere izenordainen arteko bereizketa garbia Iparraldeko ‘euskara onaren’ marka bihurtu zen. Anitzek, erabilera zainduetan bederen, begiratu nahi zuten. Ordea, denbora horretan berean, euskara zaindua batuago egiten zuen prozesu indartsuak kontrako joera indartzen zuen, Hegoaldeko jokabideak bereizketa horri bizkar ematen baitzion, eta euskara batuan ere, Iparraldeko erabilera klasikoa gaitzesten ez bazen ere, Hegoaldeko eredua onartu baitzen (ikus EGLU-I, 69. orr .).\nZer gertatu da azkenean? Hauxe, ene ustez. Euskararen gizarte egoera arras ahula izanik, Iparraldeko irakasle, kazetari, eta bestelako hizkuntzako eredu emaileak egoera nahasi, ezin menderatuzko batean aurkitu dira. Hizkuntzaren bilakaeraren dinamikari Hegoaldeko jokabidea piskanaka hedatzea zerraion. Halere, haren-bere bereizketa klasikoa atxiki nahi zuten anitzek, Iparraldeko ereduaren ikurtzat baitzeukaten. Egiazki, horretarako ahalik izan gabe haatik, franko zaila baita bereizketa hori arras bereturik ez daukan norbaitentzat, kanpoko arau batzuei jarraikiz haren errespetatzea. Arau bihurriegia da, aldi guziez, izenordainaren aitzinkaria perpaus bereko aditzaren argumentu gramatikaletako bat ote den behatzea eskatzen duena. Are gehiago, gizartean nagusi den hizkuntza ereduak holako araurik ez duelarik, eta auzo erdarek ere horrelako izenordain bitasunik ez dutelarik.\nHorrela, askok erregela buruhausgarri horretarik atera izan duten ondorio bakarra izan da bere gehiegi erabiltzen zela, eta anitzetan haren tokian haren eman beharra zela ‘ongi’ mintzatzeko. Emaitzak, Iparraldean irratizko euskal emankizunak aditzen dituenak edo hemengo egungo irakurgaiak ikusten dituenak gero eta maizago ikus ditzake: gehiegizko zuzenketa baten ondorioz edo, zenbaitek gero eta gehiago haren (eta areago haien pluralean) erabiltzen baitute izenordaina bihurkari den testuinguruetan ere.\nGaur arte, bere genuen holako ingurumenetan erabil zitekeen forma bakarra euskalki guzietan eta garai guzietan. Orain, bere-ren gehiegizko hedapenaren kontra joan nahiz, gauzak are nahasiago egin ditugu Iparraldean, eta haren-en erabilera garbiki mugatzen zuen gramatika araua (haren izendordain bihurkari gisa agertzeko ezinean gauzatua) gero eta maizago urratzen da, paradoxikoa bada ere, zaindu nahizko erabileretan bereziki. Joera ‘makurra’ zuzentzeko orde, are makurrago egin dugu, nahasmendurik ez zen tokian ere saltsa sortuz. Sasitik berrora, hots.\n Bi jokabideak agerrarazten dituen adibide bat:\nErabilera klasikoa: Pello oso gaizki da; haren burasoek ez dakite nora eraman.\nHegoaldeko erabilera zabaldua: Pello oso gaizki da; bere burasoek ez dakite nora eraman.\n Gehiegizko zuzenketa erakusten duen adibide bat (haren emanik bere behar zen lekuan):\nPello oso gaizki da; halere, haren burasoek ez dute ospitalera eraman nahi.\nLaburpen hitz hauekin bere, gehiegizko zuzenketa, haren, izenordain bihurkariak\n6 responses to “‘Haren’ eta ‘bere’: sasitik berrora”\nAzalpen didaktikoa: Honelakoetan dagokio bere erabiltzea: izenordain horrek aipatzen duen pertsona edo izakia perpausaren nor, nork edo nori osagaia bada; Hemendik hartua: .Morfosintaxiaren inguruko zalantzak eta argibideak : ikasmaterialesn aholku batzoredea etilo-liburuaren zazpigarren atala / Patxi Petrirena\nAzalpen didaktikoa beharrezkoa zen, eta milesker emanik. Halere, ‘bere’-ren erabilera osoki mugatzen duen neurrian, gogoratzen duzun araua eredu klasikoari darraiona da. Hegoaldeko hiztunek ez dute hala errespetatzen, eta Iparraldekoen artean ere ez denek. Izan ere, batzuek eta besteek ‘bere’ aipatu testuingurutik kanpo ere erabil dezakete.\nGaurko euskara zabalduena kontuan hartzen bada (euskara batua barne), arauaren formulatze negatiboa zehatzagoa da, ene iduriko: “… izenordaina aipatzen duen pertsona edo izakia perpausaren nor, nork edo nori osagaia bada, ‘haren’ ezin erabil daiteke, ‘bere’ bakarrik”.\nEta eskerrak ez duen aipatu hemen orain arte inork “beraren”!. Izan ere, hirugarren elementu honekin saltsa gehaigo loditzen da.\nUrte askotan euskaltegiko irakaslea izan naiz, eta gogoratzen dut beldurra eta estuasuna sartzen zitzaigula harne/bearen/bere esplikatzea tokatzen zitzaigunean. Honen inguruan argibiderik bai?\nHonekin lotutako beste kontu bat. Ez al da askotan “nire” edo “zure” erabiltzen “neure” edo “zeure” behar lukeenean: “Ez diot nire buruari horrelako agindurik eman”*, “Ez diozu zure buruari horrelako agindurik eman”*? Hirugarren pertsonan, aldiz, ez dago oker hori egiteko joerarik: “Ez dio haren buruari horrelako agindurik eman”*.\nErabat ados nago Beñat Oihartzabalen artikuluarekin. Garai batean nik ere sinetsi nuen euskara estandarrerako komenigarria zela iparraldeko bihurkari / ez-bihurkari bereizketa hori bultzatzea, eta ikasleei azaltzen nien bihurkari/ ez-bihurkari bereizketari buruzko oinarri sintaktikoa (argitaratuta ere badut zerbait bereizketa horretaz). Baina azkar konturatu nintzen goi mailako sintaxia jakin behar dela diskurtso errealean sintaxi-arau hori aplikatzen jakiteko. Are zailagoa da kontua Aitorrek eta Juan Luisek aipatzen dituzten tema/errema jokoekin lotutako izenordain indartuak kontuan hartzen badira.\nAspaldian konturatuta nengoen baita Beñatek aipatzen duen “arau sinplifikatuak” (‘bere’ gehiegi erabiltzen da), ultrazuzenketaren ultrazuzenketaz, ekarritako arazoaz, alegia, hiztun batzuen gramatikan bakarrik dagoen arau bat hiztun guztiei zabaldu nahi izateagatik, iparraldeko eta hegoaldeko hiztunen gramatikek partekatzen duten araua (‘haren’ ez da bihurkaria) urratzen dutela haien hizkuntza-gaitasunean nolabaiteko interbentzioa izan duten hiztunek. Egiaztatuta daukat hau EHUko hainbat irakasleren testuetan, eta entzun dizkiedan gogoetetan ere.\nGuztiz ados Beñaten azken ondorioarekin.\nEz da, ba, hain hain zaila…


Alejandro de Calonje (eu) - Sorapedia\nAlejandro de Calonje (eu)\nAlejandro de Calonje y Motta\n1 Bizitza militarra\n2 Vickers taldearentzat lanean\n4 Laneko tirabirak\n5 Gerra eta gerraostea\n6 Kale izendegian\nAbizena bi modutan agertzen da: Calonje eta Calonge.\nAita militarra zuen, Eusebio de Calonje y García Vicuña, Brigada Jenerala. Anaia zaharragoa izan zuen, Eusebio de Calonje y Motta, militarra ere eta Soraluzeko fabrikaren zuzendaria izan zena.\nAita eta anaiaren ildoari jarraituz, hogei urtekin tenientea zen (primer teniente), Artilleriako 6. Zaldizko Erregimentuan. Zazpi urte geroago, 1908.ko urrian, kapitaina egin zuten. 1906ko irailean Soraluzeko fabrikaren azpizuzendari moduan agertzen da.\nAlfonso XIII erregeak 1907 urtean Gentilhombre de Cámara con ejercicio izendatu zuen. Berez, titulua ohorezkoa zen eta ez zekarren inolako lanik, erregearen estimukoei ematen zitzaien bakarrik.\nAurki Espainiako armadatik irten zen, Vickers enpresarekin lan egiteko, eta hogeitamar urte geroago (1937) oraindik kapitaina zen.\nVickers taldearentzat lanean\nXIX mende bukaeran eta XX mende hasieran Vickers-Armstrong talde britaniarrak inbertsio asko egin zituen Espainiako armagintzan, hainbat enpresa sortuz: The Placencia de las Armas Company Limited (gaur eguneko SAPA), Sociedad Española de Construcción Naval (La Naval), Experiencias Industriales S.A. (EISA)...\nUrte askotan Alejandro Calonjeren aitak, Eusebio de Calonje jeneralak, Vickers enpresa ordezkatu zuen Espainian, besteak beste The Placencia de las Armas Company Limited enpresan. Aitaren moduan, Eusebioren bi semeak, Eusebio eta Alejandro, Vickers-ekin harreman estuak izan zituzten urte luzeetan.\nVickers-Armstrong eta John Brown & Company enpresek La Naval sortu zuen 1909 urtean. Armagintzan eta ontzigintzan aritzekoa zenez, kutsu espainiarra emateko bilbotar bat jarri zuten lehendakaritzan: Tomás de Zubiría e Ybarra (Zubiria kontea).\nAurki, Alejandro de Calonje armada utzi eta La Navalentzat hasi zen lanean. 1915 urtean Miranda legea onartu zuten, itsasontzi militarrak egiteko helburuarekin. Legeak planta siderurgiko berri baten eraikuntza aurreikusten zuen, eta kokapena proposatzeko batzordean Alejandro de Calonjek parte hartu zuen.\nKantabriako Campoo eskualdea proposatu zuten, Reinosa herria hain zuzen. 1916 urtean proposamena onartu eta lanak hasi zituzten, ekoizpena 1920 urtean hasi zela. Ordurako Alejandro de Calonje bertako zuzendaria zen. Lantegi hau Forjas y Aceros de Reinosa S.A. izan zen gero, eta gaur egun Sidenorren barruan dago.\n1921 urtean, beti La Navalentzako lanean, Experiencias Industriales S.A. (EISA) sortu zuen, Madrilgo Aranjuez herrian. Enpresa hau gerora Indra bilakatu zen, Espainiako talde industrial garrantzitsuenetako bat.\n(handitzeko, sakatu gainean)\nJaiotze agiria (1881)\nFrancoren bisita SAPAn\n(Vicente Martín 1941)\nVickers La Naval enpresaren jabea izanda, komeni zitzaion moduan erabiltzen zuen. Hala ere, Espainian oso talde espainiarra zela nahi zuten sinistu, enpresaren burua Urkixoko markesa izanda. Hala ere, egunerokoak bi lagunen esku zeuden: Alejandro de Calonje eta José María Cervera, biak oso british zaleak.\nAlejandro de Calonjeren eskua oso luzea zen, leku askotara heltzen zela: La Navalen aholkularia izateaz gain, The Placencia de las Armas Company Limited enpresaren jerentea zen (gerora SAPA) eta EISArena ere. Izatez, Alejandro de Calonje Britaniak Espainian garatutako arma-ekoizpenaren gainbegiralea zen.\nDena dela, La Naval barruan bazegoen menpeko egoera hau begi onez ikusten ez zuena, Juan Antonio Suanzes esateko (almirante izandakoa, orduan eszedentzian). Alejandro de Calonjeren moduan, Juan Antonio Suanzes ere Gentilhombre de cámara con ejercicio zen, 1927 urtean izendatua.\nErrepublika garaian egoera ekonomikoak okerrera jo zuen, nahiz eta operazio batzuk oso ondo atera (Mexiko, esateko). Ordurako, %5a besterik ez zen kanpotik etortzen, eta La Naval hasi zen Vickers berari konkurrentzia egiten. Dena dela, konkurrentzia hau zela eta, Vickers-ek lortu zuen Juan Antonio Suanzes enpresatik ateratzea.\nGerra eta gerraostea\nEgoera ekonomikoa ona ez zenez, 1935 urtean Vickers-ek The Placencia de las Armas Company Limited utzi zuen, eta Sociedad Anónima Placencia de las Armas (SAPA) sortu zen. Konpania berriaren buruan Alejandro de Calonje jarri zen, aholkulari-ordezkaria eta zuzendaria aldi berean. Bitartean, La Navalen eta EISAn zeuzkan postuak mantendu zituen.\n1936ean Espainiako gerra sortu zen. 1937ko ekainak 25ean frankistek Comisión Militar de Incorporación y Movilización Industrial delakoaren lehendakaria izendatu zuten Alejandro de Calonje.\nBaina, aldi berean, José Antonio Suanzes Industria eta Komertzio ministroa izendatu zuten, eta 1941tik aurrera INIren (Industria Istitutu Nazionala) lehendakaria ere.\nHaizea kontra zuela, Alejandro de Calonjek La Navalen zituen karguak utzi zituen, baina SAPAren zuzendaritza mantendu zuen hil arte.\n1941.ko irailak 15ean Francisco Franco jeneralak SAPAren Soraluzeko lantegia bisitatu zuen, hainbat militarrekin. SAPAren izenean Alejandro de Calonjek hartu zuen, lantegia eta enpresaren nondik norakoak azalduz.\nFrancoren bisita SAPAn: Erdiko hiru lagunak Rafael Hernández Francés (lantegiko zuzendaria), Francisco Franco Bahamonde jenerala eta Alejandro de Calonje y Motta (SAPAren zuzendaria)\nHiru herrik sartu zuten Alejandro de Calonjeren izena beraien kale izendegian, hiruretan Calonge geratu dela:\nAlejandro Calonge auzunea (Andoain, plakan Alejandro de Calonje agertzen da).\nAlejandro Calonge auzunea (Soraluze, plakan Alejandro de Calonje agertzen da).\nAlejandro Calonge hiribidea (Reinosa).\nSoraluzeko Alejandro de Calonje auzunea\n(Victor Placencia 2009)\nAndoaingo Alejandro de Calonje auzunea\n(Victor Placencia 2010)\nReinosako Alejandro de Calonge hiribidea\n(Victor Placencia 2015)\nSAPA. Trayectoria histórica de una empresa (1935-1985). Victor Placencia Mendia\n↑ SECN. Sociedad Española de Construcción Naval\n↑ Secret Wars and Secret Policies in the Americas, 1842-1929. Dr. Friedrich E. Schuler (Albuquerque, University of New Mexico Press, 2010)\nRetrieved from "http://www.sorapedia.eus/index.php?title=Alejandro_de_Calonje_(eu)&oldid=9725"\nThis page was last edited on 15 May 2018, at 23:04.


HH - Elorrioko Txintxirri Ikastola\nElorrioko Txintxirri Ikastolan espazioak eta materialak pedagogiara moldatuta dauzkagu. Hauek, haurrari esploraziorako, manipulaziorako eta jolaserako aukera berriak eta aberatsagoak eskainiko dizkio era natural eta orekatu batean.\n2014-15 ikasturtean haur hezkuntzako lehen ziklorako eraikin berria martxan jarri genuen eta orain begirada, haur hezkuntzako bigarren ziklorako eraikinean jarrita daukagu. Hau ere, bio eraikina izango da, material naturalez eta era orekatuan eraikitakoa alegia. Barneko antolaketa orain arte bezalakoa izango da, geletan espazioak zabalduta eta interkomunikazioan oinarritutako hezkuntza hain zuzen.\n“Haurrak zerbait egin behar badu, prest sentitzen denean egingo du.” Emmi Pikler\n“Haur bati bere kabuz ikas dezakeen zerbait irakasten saiatzea alferrikakoa izateaz gain, kaltegarria ere bada” Emmi Pikler.


Diseinatzeko orduan izaten ditugun akatsak • TaPuntu\nEz gara perfektuak, hori argi dago. Denok hutsetik hasi gara eta praktikan akats asko egin ditugu, urteen poderioz zuzentzen ikasi ditugunak. Hala ere, batzuetan denbora gu baino azkarragoa da, arauak aldatuz eta diseinu grafikoaren mundua ikusteko modu berriak sartuz; beraz, etengabeko ikaskuntza-egoeran gaude, eta beti egongo da zer hobetu.\nHona hemen diseinu bati aurre egiteko orduan egiten diren akats arruntenen zerrenda. Batzuk hasiberrien berezkoak dira (denok izan gara), baina beste batzuk, harrigarria bada ere, pentsa genezakeena baino maizago gertatzen dira esparru profesionaletan.\n1. Bezeroa ulertzea\nHasiera-hasieratik, oso garrantzitsua da gure bezeroaren beharrak ulertzea. Bezeroak nahi duenaren ideia argirik gabe, lana benetako denbora galera bihur daiteke. Hasieratik oharrak hartu eta bezeroarekin harremanetan egon; egiten ari garen lana norabide onean doala ziurtatuko du.\n2. Okerreko tipografia erabiltzea\nTipografia bat aukeratzea erraza izan daiteke, baina ez. Gaur egun, katalogo zabaleko webgune asko daude tipografiak doan deskargatzeko. Baina kontuan izan beti erabilera-baldintzak, askok ez dute nahi beren diseinuak helburu komertzialekin erabiltzea; beraz, erabili ezin duzun tipografia bat aukeratuz gero, arazo larri batekin egin dezakezu topo, eta zure lana berriro hasi beharko duzu.\n3. Tipografia asetzea\nHainbat estilotako tipografia askok diseinua saturatua eta nahasia izatea eragin dezakete. Diseinu argi eta garbia ezinbestekoa da irakurketa errazteko eta mezua helarazteko. Normalena bi tipografia desberdinetara mugatzea da.\n4. Kontuz stock-argazkiekin\nStockeko argazkiak bizitza salbatzeko iritsi ziren, lana errazteaz gain, ekoizpenean denbora asko aurrezten digutelako. Baina kontuz ibili behar da, eta oso selektiboak izan behar dugu aukeratzen ditugun argazkiekin, kasu batzuetan oso generikoak eta anodinoak izan baitaitezke, oso irudi pertsonala ematen ez dutenak. Eta, bestetik, baliteke gurearekin zerikusirik ez duen lan batean ere aukeratu izana gure argazki bera.\n5. Gorde fitxategiak behar bezala\nHonek diseinuko lehen mailako ikasgaia dirudi, baina ez da lehen aldia presaka RGB formatudun argazkiak inprentara bidaltzen direla edo CMYK motako irudiak webgunera igotzen direla. Komunikabide bakoitzak bere beharrak ditu, eta zorrotzak izan behar dugu gure fitxategiak azken erabileraren arabera gordetzeko orduan.\n6. Berrirakurri testuak\nZuzentzailea erabiltzea ondo dago akats tipografikoak detektatzeko, baina ez digu balioko ondo idatzita baina testuingurutik kanpo dauden hitzak aurkitzeko. Aurrean duzun testura ohituta bazaude, utzi beste batzuei zure ordez irakurtzen. Askoz errazagoa izango da proiektuan lanik egin ez duen jendeak akats bat aurkitzea.\n7. Eskatu iritzia\nAurreko puntuan bezala, interesgarria da beste batzuei zure lanari begirada bat ematen uztea, agian zuk, zure buruan dena daukazun horrek, ikusten jakin ez dituzun ulermen-arazoak aurki ditzaketelako.\n8. Joerei kasu egin, baina kontuz!\nEgungo diseinuaren joerak ezagutzea interesgarria izateaz gain, edozein diseinatzailerentzat beharrezkoa izan beharko litzateke. Baina gauza bat da “modan” dagoena jakitea eta beste bat puntuz-puntu jarraitzea. Ezin duzu logotipo bat unean uneko joera zehatz batean oinarritu, imajina dezakezuna baino lehenago irudi zaharkitu batekin topo egin baitezakezu.


Aralar | Rebeka Ubera: 'Urte oso gogorra eta iluna izan da'\nRebeka Ubera Aralarreko idazkari nagusiak eta Asun Fernandez de Garaialde koalizioko zuzendaritzaren ordezkariak prentsaurrekoa eman dute Donostian, 2014ko balantzea egiteko. “Pobreziaren, lanpostuen deuseztapenaren eta prekarietatearen” urtea izan dela adierazi dute. “Giza eskubideen urraketek” jarraitu dutela deitoratu dute. “Euskal gizartearentzako urte oso gogorra eta iluna izan da”, azpimarratu dute.\n“Erabakitzeko eskubidea aldarrikatzeko garaian” herritarrek “protagonismoa hartzeko gizarte zibila martxan jartzea” 2015eko erronken artean kokatu du Aralarrek.\nEra berean, bakea eta elkarbizitza demokratikoa helburu nagusiak direla goraipatu du koalizio abertzaleak, baita “giza eskubideen urraketa guztiei amaiera ematea” ere.\n“Barcina eta Urkullu eta haien gobernuak” kritikatu ditu Uberak; izan ere, “susperraldiaren gezurra saldu nahian jarraitzen dute”. “Rajoyren eredu soziekonomikoarekin ados daude bi agintariak, eta murrizketa ekonomiko eta sozialak egin dituzte bi buruzagiek”, salatu du.\nZentzu horretan, batak eta besteak “PSOE euskarri gisa izan dute, Nafarroan PSN eta Euskal Autonomia Erkidegoan PSE; eta beharrezkoa izan dutenean PPren komodina erabili dute, batere zalantzarik gabe”, ziurtatu du Aralarreko idazkari nagusiak. “Inposatu dituzten politika atzerakoiek eta neoliberalek kohesio soziala murriztu dute eta desberdintasunak areagotu eta sakondu dituzte”, salatu duenez.\nBestalde, bakegintzan eta elkarbizitzan “2014an nobedade aipagarririk izan ez” dela nabarmendu du Aralarreko buruzagiak; izan ere, “gatazka armatuaren ondorioek konponbiderik gabe jarraitzen dute, nahiz eta ETAk borroka armatua behin betiko uzten zuela iragarri zuenetik dagoeneko hiru urte pasa dira, eta uztailean armagabetzearekin hasi”.\nHorrela, “salbuespenezko” espetxe politikak indarrean jarraitzea salatu du Uberak. Preso politikoen egoera konpontzeko “benetako ekimenik” martxan jarri ez dutela goraipatu du, “ezta hainbeste aldarrikatzen duten elkarbizitzan aurrerapausoak emateko ere”. Ipar Euskal Herrian “kolore guztietako indar politikoek” lortutako akordioagatik zoriondu da. Uberaren hitzetan, “Euskal Herri osoarentzako erabilgarria eta mesedegarria izan daiteke”.\n“Euskal Herriak eta euskal herritarrek erabakitzeko eskubidea lehenbailehen gauzatzeko 2015ean pausoak ematen jarraitzeko” lanari lehentasuna emango diotela iragarri du Aralarreko ordezkariak. Zentzu horretan, EH Bilduk euskal gizarteari proposamen politiko konkretu bat aurkeztuko dio urtarrilean, iragarri duenez.